open-index/open-wikipedia-markdown huggingface dataset:
天津市

**天津市**，略曰**津**，又稱**沽**。華北之都會也，口千五百萬。

天津以漕運而立，以洋務而興。其城也，東面渤海，西拱京師；北倚燕山之餘脈，南望河陽之沃野。居海河之尾閭，俗有「九河下梢天津衛，三道浮橋兩道關」之謂。

及共和國，列乎四直轄市。華北之食貨，多貿易於此。國務院闢自由貿易試驗區於城東濱海之地，革吏治、薄賦稅，以利工商。

中華曲藝，多濫觴於天津，相聲、鼓曲等盛焉。

## 史

### 古
戰國時天津始有人居。

漢武帝時，始置鹽官於武清。至隋，運河既闢，商旅輒興；南北來往，絡繹無絕。至初唐，於蘆台辟盐场，置寶坻盐仓。

元人設海津鎮於直沽，以為海漕樞紐。

明初，燕王朱棣以靖難為名，由此渡河南向而謀天下。既登大寶，永樂二年，築衛浚池，賜名天津。天津者，天子之津渡也。

清康熙時，墾荒地萬畝為水田。雍正三年，擢天津衛為州；九年，又為府。府城，三岔口西南。

### 近
清咸豐十年，大沽口陷於英，海禁洞開。始設三口通商衙門於津，開埠以為口岸。東西洋諸國，自此多有設租界於城東者，自事訟獄海關。時人以為國中之國，多恥之。

當是時，華北西人多會于津，舉國上下莫不以為門户。有吳懋鼎創自來水公司，有范旭東興久大精鹽廠、永利製鹼公司，均開一時民氣之先。亦有憂樂天下者，立報館以通識聽，興庠序以申新學。今之《中國時報》、《大公報》，皆發軔於津。清廷亦興洋務於此，欲師夷長技以制夷也。

同、光之後，外戚領政，國勢愈頹。光緒三十六年，八國聯軍又克大沽口、天津府，次年，隳天津府城郭以弱清。

西曆一九一二年，民國代清。適第一次世界大戰，官署因復德、奧界之治權。一九二八年，國民革命軍下天津城，置天津特別市。一九三零年，廢直轄以為河北省治。一九三五年，遷治所於保定，復改直轄如故。

西曆一九三七年，日寇侵華。七月，轟炸天津，毀私立南開大學。九月，於城北崔黃口屠百二八人。越四年，英租界陷於寇。一九四五年日寇降，民國遂復領天津華洋各界，以張廷諤為執事。

既驅日寇，狼煙不靖。西曆一九四九年，國共戰於華北。一月十五日，人民解放軍下天津，俘警備司令陳長捷。

人民共和國既立，乃葺天津港，降河北之漢沽來屬。一九七三年，析武清、靜海、寶坻、薊縣、寧河來隸。

西曆一九六六年，文化革命起，尋廢官署、議會、黨部，以革命委員會代之。當是時，民多好氣為姦，少有事農商者。

越三年，始修地下鐵路。又經六年，地大震，城中之樓廈椽柱，十有六壞，罹難者兩萬有餘，流離失所者數十萬。

西曆一九八三年，興渠引灤水入城，以紓飲水之困。城中百姓，終不復飲地下之鹹水。

西曆一九八四年後，鄧公行開放之新政，天津復通於海外。東西洋之公司商行，多有設工廠、分部於津者。然則論倉廩之實、衣食之足，終不若江南、廣東矣。及至二〇〇〇年以降，財貨之增量方躋前列。

西曆二零一五年八月十二日夜，大沽口有貯倉乍燃，爆數次，厲火橫飛而接天。罹難者一百六十有五，傷者七百九十有八。

## 地方

今之天津市，領區十六。

內城者六，曰南開，曰和平，曰河西，曰河北，曰河東，曰紅橋。

近郊者四，曰東麗，曰西青，曰津南，曰北辰。

遠郊者五，曰靜海，曰寶坻，曰寧河，曰靜海，曰薊州。

西曆二〇〇九年，故塘沽、故大港、故漢沽合而為濱海新區。

河東區之鐵廠者，天津之飛地也。地在河北涉縣，爾為天津所領也。

## 人文
內城六區，天津人文之本也。西曆二〇一〇年，共領四百三十餘萬口。明清之時，多有淮人徙與此地，是為天津民系之源流。天津之方言，亦多與淮語相若。

外城諸地，多有析河北縣份以入天津者。是以民風民俗，鮮有類內城者。外城人多成婚於晨，內城人則成婚於日昳。

## 教育
*南开大学
*天津大學
*天津市南开中学
*天津市耀華中學

## 它典
* 天津市政府

分類:中華人民共和國直轄市
盤庚

**帝盤庚**，一作**般庚**，**子**姓，諱**旬**，帝陽甲弟。其時商已都河北，盤庚渡河南，復居成湯之故。

自中丁降，商室比九世亂，王迭立，諸侯弗朝。

居迺五遷，無定處，民咨胥皆怨不欲徙。乃誥諸侯臣正曰︰「昔高后成湯與爾之先祖俱定天下法則，可修舍而弗勉，何以成德？」乃遂涉河南，治亳，行湯之政。然後百姓由寧，商道復興，諸侯來朝，以其遵成湯之德也。

## 年表
*元年丙寅，王即位居奄。
*七年，應侯來朝。
*十四年，自奄遷於北蒙，曰殷。
*十五年，營殷邑。
*十九年，命邠侯亞圉。
*二十八年，陟。
## 注




分類:商本紀
黃河

**河水**出巴顏喀剌山瑪曲，長五千四百六十四公里，天下第六，亞於西伯利亞葉尼塞河，居次於中華。秒有水千七百七十五立方米注於渤海。其水自黃土高原而下，挾沙泥而水濁，故稱**黃河**。華夏因河水而生，蓋沙泥積於中原，利農桑也。然其積沙成懸河，時潰堤氾濫。故亦中華之大害也。

河出**瑪曲**。瑪曲，藏語**孔雀之水**（藏文：རྨ་ཆུ་）也，藏人亦以此稱河。

自古以河出積石山。隋唐以降，往來吐蕃日繁，始知積石山上有星宿海，故以為河源。至近世，數考河源，一九八五年以巴顏喀剌山約古宗列之瑪曲為黃河正源。既出星宿海，穿流積石、西傾間。水流曲折如「之」字。河岸多草澤峽谷，故水清。

自龍羊峽以下，穿二十峽至青銅峽，盡為深谷，間有洮、湟諸水匯入，河水大增，水流湍急。出青銅峽，則為荒漠曠野，水流轉緩。自源所攜沃土，多積於此，而成河套。北地中以此最宜稼穡，稱塞北江南。河套形如「几」字，蓋河水過西套，為陰山所阻而折東，東套乃成。

出東套，復為呂梁山所阻，轉而南向，直奔中原。呂梁山以下，幾無草木，水挾泥沙而益濁。至吉縣，忽墮百餘尺，而成飛瀑，河水漩渦如壺，遂稱壺口，為天下名瀧。過壺口，至風陵渡，河納渭水而折東。至潼關，中條山、崤山間，河驟狹。東出三門峽，為神石、鬼石三分河水，曰**神門**、**鬼門**、**人門**。近世以二石為基，營三門峽大壩。峽前砥柱山，河洗千年而不減。

復東流至鄭州桃花峪。蓋其地本成自河積，水流至緩，沙積於此，河道頻易。歷代築堤固之，沙積堤內，河床日高。遂成懸河，幾無支流，流域頗狹。猝然大水，堤決，則河淮諸地，盡成澤國。

歷代決堤，凡千五百九十三度，必致巨災。間有改道廿六度，其禍更烈。宋元以降，河水多從泗、汴奪淮而注於黃海。民國廿七年，以日本軍至河上，蔣中正令決花園口，以水阻之。此間河水亦多自泗、汴入淮。

今河自鄭以下，從濟水故道。東北至東營注於渤海。仍因古法，以高堤困水。近營小浪底排沙，以永治河水。

自古華夏依河水而生，故中華名邑，多旁於河，咸陽、長安、洛陽、鄴、開封皆在河上。其利耕，縱患大亦難棄。
漢水

**漢水**，又曰**漢江**，出陝西省寧強縣蟠冢山。長江第一大支流也，經鄂省大部，於武漢注入長江。均流速秒千柒佰壹拾立方米。

## 水系
* 源：源於陝西省寧強縣蟠冢山。
* 支流：胥水河、旬河、堵河（最大）、丹江、唐白河（唐河、白河匯聚而成）。
* 走向：自西北向東南。

## 要塞
* 漢中
* 安康
* 十堰
* 南陽
* 襄陽
* 武漢

## 相關
南水北調工程中線之渠首也。

## 它典
麵

**麪**，食也。

## 製法
* 湯麪：以汁泡之麪也
* 撈麪：以沸水泡之，隔水，佐以醬料，即可
* 蒸麪：
* 炒麪：菜肉與乾麪炒製而成
* 炸麪：麪條油炸而成，多供火鍋煮食也
* 即食麪／泡麪／方便麪：多以沸水浸泡或燉煮而成，佐以粉末油脂調味。多用於戶外旅行，常與肉腸共食。

## 分類
* 中國地方麪食：
** 山西刀削麪：
** 蘭州拉麪：
** 上海陽春麪：
** 鄭州燴麪：
** 武漢熱乾麪：
** 四川涼麪：
** 陝西𰻞𰻞麪：

分類:麵
人口

**民數**之學，所以究民生也。自古設版籍之制，以計丁口、察盈虛。 

夫計**人口**、牲口之術，其理本與格物統計之學同源。然人羣繁變，視物為尤劇，故於生口之計，別為專門之學焉。
甘地

縮圖
**甘地**，印度波班達人。誕於西元一八六九年。英國殖民印度之後，甘地以「非暴力不合作」抗之。一九四八年見刺。印度人皆稱其聖雄甘地。
大陸

**大陸**者，大陸地也，蓋指大於格陵蘭者。

大陸者有六，曰亞歐、非、澳、北美、南美、南極。	

華文言**大陸**者，多指中國大陸耳。
天下

**天下**者，普天之下也。

天下之中，曰中國，其民備乎配神明，醇天地，育萬物，和天下。然去國益遠，民風益異，故天下雖一亦有別也。有天下者，曰天子，其進用賢材，修舉政事，除暴安良，固守土地，是謂王天下。四方之民，按近遠分，曰內臣、曰外臣、曰四夷。天子奉天之命，護其百姓，守在四夷。

日本、朝鮮、越南諸國，習中國之學，故亦有天下之念，惟異乎中國，悉以己主，旁及四方，然皆先尊中國而後論己，故可謂小天下。

今天下之勢，諸國並立，中國無之力及，故天下之念，亦不存焉。今所言天下者，世界耳，諸國平等，無內外之別。

## 據
* 莊子《天下篇》
* 李德裕《論保天下之志》
獨島

韓國稱**獨島**、日本謂**竹島**者，在鯨海中，有東西兩山，周圍八十九島。其上多石。環島有出魚貝，藻類，可食。日本韓國皆以爲領土，而韓人實控之，故有異名。法國人初至，見其無人，以為無所屬，復擅名**利揚庫爾岩**。

近世東亞多事，自二戰以降，島屬大韓民國，以日本還土朝鮮人故也。

元和四年，日本卷帙已載此島。韓國稱此島古名**于山**，始見於《三國史記》，古來有人居，又立國，後降新羅。於近世，明治三十八年，日本以其上無人，屬鳥根縣隱岐島司。翌年朝鮮始稱之獨島。昭和二十一年起以島屬朝鮮人，日本漁民須遠島十二浬。

西元一九五二年，韓國自劃李承晚線，欲包羅對馬島，日本始覺護竹島。後二年，日本欲國際法庭判事，韓國拒之。此後韓國自行事於島上。自日本稱有之，以其島無人，乃駐差人於其上。

近人考于山實為鬱陵島，且古來多日朝漁人歇於其上，足見此古來無人居。《三國史記》成書去古尚遠，亦有未足信者。

今島屬大韓民國慶尚北道鬱陵郡獨島里，分三十七番地。在日則屬島根縣隱崎郡隱崎之島町。而爭端未息也。

## 據
* 韓國
** 獨島 - 韓國外交部
** 大韓民國美麗的領土, 獨島 - YouTube
** Dokdo Live - 網絡直播（KBS World Dokdo）
** 獨島 - 街景地圖（NAVER 地圖）
* 日本
** 竹島  - 日本外務省
** 竹島 - YouTube
* 寰球地圖
** 地圖 - Google地圖
** 地圖 - OpenStreetMap
** 地圖 - GeoHack
鬱陵島

**鬱陵島**（韓國語︰울릉도），大韓民國慶尚北道鬱陵郡之島也，位其東，古稱于山島、干山島。
## 參見
*大韓民國
*獨島

## 據
*鬱陵郡廳
大邱廣域市

**大邱廣域市**（韓國語︰대구광역시），簡曰大邱，大韓民國之市也，位其東南，古稱達句伐、大丘 。
## 政區
### 區
* 北區 (북구)
* 達西區 (달서구)
* 東區 (동구)
* 中區 (중구)
* 南區 (남구)
* 西區 (서구)
* 壽城區 (수성구)

### 郡
* 達城郡 (달성군)

## 外連
* 大邱廣域市政府
* 2011年大邱世界田徑錦標賽
尚州市

**尚州市**（韓國語︰상주시，韓文漢字︰尙州市），簡曰**尚州**，大韓民國慶尚北道之市也，古稱洛陽、上州、沙伐州、沙伐 (사벌)、位其道之西。

## 政區
*尚州市政府
鬱陵郡

**鬱陵郡** （韓國語︰울릉군），簡曰**鬱陵**，大韓民國慶尚北道之郡也，位其東。

## 政區
### 邑
*鬱陵邑 (울릉읍)
### 面
*北面 (북면)
*西面 (서면)

## 諸島
*鬱陵島
*獨島
*竹島

## 據
*鬱陵郡廳
東方朔

**東方朔**，字**曼倩**，漢平原厭次人。

武帝初即位，徵天下舉方正賢良文學材力之士。朔初來上書，文辭不遜，高自稱譽。上偉之，令待詔公車，稍得親近。別蓍布卦，射物連中，輒賜帛，以為常侍郎，遂得愛幸。建元三年，始微行，朔進諫，上迺拜朔為太中大夫，給事中，賜黃金百斤。

帝姑館陶公主，號竇太主，近幸董偃，號曰董君。上為竇太主置酒宣室，使謁者引內董君。朔前曰︰「夫宣室者，先帝之正處也，非法度之政不得入焉。」

朔嘗至太中大夫後，常為郎。朔上書陳農戰彊國之計，因自訟，獨不得大官。欲求試用，指意放蕩，頗復詼諧，辭數萬言，終不見用。朔因著論，設《客難》已，又設《非有先生論》。朔之文辭，此二篇最善，其餘有《封泰山》、《責和氏璧》及《皇太子生禖》、《屏風》、《殿上柏柱》、《平樂觀》、《賦獵》，八言、七言上下，《從公孫弘借車》。凡劉向所錄朔書具是矣，世所傳他事皆非也。

## 據
*《漢書》東方朔傳
黑

**黑**，亦曰**烏**，即無光入目，白之反也。敞物盡收所進之光，目黑也。作畫時，合三原色於一，亦盡收光矣，故亦為黑。

## 義
### 貶
* 凄、悲、憂。
* 亡、恐。
* 哀、悼。
* 惡、丑。

### 褒
* 穩、莊。
* 新、特。
* 無債。
* 營養、上等。

### 秘
* 「黑社會」，罪也。
* 「黑箱」，無意也。
* 「黑金」，不義之財也。

### 他
* 黑龍江省之簡稱。

## 色碼

* 網絡碼 = #000000
* RGB紅綠藍光系統 = (紅0, 綠0, 藍0)
* CMYK四色印刷系統：
** （實際） = (藍綠0, 品紅0, 黃0, 黑100) 
** （理論） = (藍綠100, 品紅100, 黃100, 黑0) 
* HSV系統 = (原色0*, 飽和度0*, 亮度0)
* （或他數）
包拯

**包拯**，字**希仁**，宋廬州合淝人也，真宗咸平二年生。始舉進士，除大理評事，出知建昌縣。以父母皆老，辭不就。得監和州稅，父母又不欲行，拯即解官歸養。

後數年，親繼亡，拯廬墓終喪，猶徘徊不忍去，里中父老數來勸勉。久之，赴調，知天長縣。徙知端州，遷殿中丞。改監察御史。使契丹，歷三司戶部判官，出為京東轉運使，改尚書工部員外郎、直集賢院，徙陝西，又徙河北，入為三司戶部副使。除天章閣待制、知諫院。

數論斥權倖，除龍圖閣直學士、河北都轉運使。徙知瀛州，以喪子乞便郡，知揚州，徙廬州，遷刑部郎中。坐失保任，左授兵部員外郎、知池州。復官，徙江寧府，召權知開封府，遷右司郎中。

拯立朝剛毅，貴戚宦官為之斂手，聞者皆憚之。童稚婦女，亦知其名，呼曰包待制。京師為之語曰︰「關節不到，有閻羅包老。」舊制，凡訟訴不得徑造庭下。拯開正門，使得至前陳曲直，吏不敢欺。遷諫議大夫、權御史中丞。以樞密直學士權三司使，遷給事中，為三司使。數日，拜樞密副使。頃之，遷禮部侍郎，辭不受，尋以疾卒，年六十四。贈禮部尚書，諡孝肅。

拯性峭直，惡吏苛刻，務敦厚，雖甚嫉惡，而未嘗不推以忠恕也。與人不苟合，不偽辭色悅人，雖貴，衣服、器用、飲食如布衣時。嘗曰︰「後世子孫仕宦，有犯贓者，不得放歸本家，死不得葬大塋中。不從吾志，非吾子若孫也。」

初，有子名繶，娶崔氏，通判潭州，卒。崔守死，不更嫁。拯嘗出其媵，在父母家生子，崔密撫其母，使謹視之。繶死後，取媵子歸，名曰綖。有奏議十五卷。

拯工書法，《書史會要》曰︰「包孝肅擅豪翰，其蹟雜見《群玉堂法帖》中。」

## 據
*《宋史·包拯傳》
虞汜

**吳餘姚侯虞汜**字**世洪**，吳騎都尉翻子也。生南海。年十六，父卒，遂北歸。

太平三年孫綝廢會稽王亮，迎立琅邪王休。休未至，綝欲入宮，圖為不軌，召百官會議，皆惶怖失色，徒唯唯而已。汜對曰：「明公为為國伊周，處將相之位，擅廢立之威，將上安宗廟，下惠百姓，大小踴躍，自以伊霍復見。今迎王未至，而欲入宮，如是，群下搖蕩，眾聽疑惑，非所以永终忠孝，揚名後世也。」綝不懌，竟立休。

永安初，汜與賀邵、王蕃、薛瑩俱為散騎中常侍。以討扶嚴功，拜交州刺史、冠軍將軍、餘姚侯，尋病卒。

## 據

* 《三國志·吳書十二·虞陸張駱陸吾朱傳》
叉燒包

**叉燒包**者，點心也。碎叉燒肉以為餡，外裹麵粉，置蒸籠內，至熟止。香港、臺灣之食肆常有售之。

分類:點心
虞翻

**虞翻**字**仲翔**，漢會稽餘姚人也。太守王朗命為功曹。

孫策征會稽，翻時遭父喪，衰絰詣府門，朗欲就之，翻乃脫衰入見，勸朗避策。朗不能用。翻投孫策，為功曹，待以交友之禮，出為富春長。策薨，諸長吏並欲出赴喪，翻曰：「恐鄰縣山民或有奸變，遠委城郭，必致不虞。」因留制服行喪。諸縣皆效之，咸以安寧。後翻舉茂才，漢召為侍御史，曹操為辟司空，皆不就。

翻與少府孔融書，並示以所著《易注》。融答書曰：「聞延陵之理樂，睹吾子之治《易》，乃知東南之美者，非徒會稽之竹箭也。又觀象雲物，察應寒溫，原其禍福，與神合契，可謂探賾窮通者也。」

孫權以為騎都尉。翻數犯顏諫爭，權不悅。又性不協俗，多見謗毀，坐徙丹楊涇縣。呂蒙圖取關羽，稱疾還建業，以翻兼知醫術，請以自隨，亦欲因此令翻得釋也。後蒙舉軍西上，南郡太守麋芳開城出降。關羽既敗，權使翻筮之，果如翻言。魏將于禁為羽所獲，繫在城中，權至釋之，請與相見。他日，權乘馬出，引禁並行，翻呵禁曰：「爾降虜，何敢與吾君齊馬首乎!」欲抗鞭擊禁，權呵止之。後權於樓船會群臣飲，禁聞樂流涕，翻又曰：「汝欲以偽求免邪？」權帳然不平。

權既為吳王，歡宴之末。自起行酒，翻伏地陽醉，不持。王去，翻起坐。王於是大怒，手劍欲擊之，侍坐者莫不惶遽。惟大司農劉基起抱王諫曰：「大王以三爵之後殺善士，雖翻有罪，天下孰知之？且大王以能容賢畜眾，故海內望風，今一朝棄之，可乎？」王曰：「曹孟德尚殺孔文舉，孤於虞翻何有哉！」基曰：「孟德輕害士人，天下非之。大王躬行德義，欲與堯、舜比隆，何得自喻於彼乎？」翻由是得免。

翻常乘船行，與麋芳相逢，芳船上人多欲令翻自避，先驅曰：「避將軍船！」翻厲聲曰：「失忠與信，何以事君？傾人二城，而稱將軍，可乎？」芳闔戶不應而遽避之。後翻乘車行，又經芳營勞，吏閉門，車不得過。翻復怒曰：「當閉反開。當開反閉。豈得事宜邪？」芳聞之，有慚色。

翻性疏直，數有酒失。權與張昭論及神仙，翻指昭曰：「彼皆死人，而語神仙，世豈有仙人也！」權積怒非一，遂徙翻交州。雖處罪放，而講學不倦，門徒常數百人。又為《老子》、《論語》、《國語》訓注，皆傳於世。在南十餘年，年七十卒。歸葬舊墓，妻子得還。

翻有十一子。**聳**，越騎校尉，累遷廷尉，又任湘東、河間太守；**昺**，廷尉、尚書，遷濟陰太守；**忠**，宜都太守。以四子**[[虞汜|汜]]**最知名，自有傳。

## 評

* 《三國志》評曰：「虞翻古之狂直，因難免乎末世，然權不能容，非曠宇也。」
* 張紘與孔融書曰：「虞仲翔前頗為論者所侵，美寶為質，雕摩益光，不足以損。」
* 孫權曰：「卿不及伏羲，可與東方朔為比矣。」

## 據

* 《三國志·吳書·虞陸張駱陸吾朱傳》
嘉義雞肉飯

**嘉義雞肉飯**者，以火雞肉絲置於飯，淋雞油、合醃蘿蔔而成之臺灣小食也。諸店製法雖異，然皆有嘉義一詞，以示道地風味焉。
鑒真

**鑒真**，姓淳于氏，唐廣陵江陽縣人也。總丱俊明，器度宏博，能典謁矣。隨父入大雲寺，見佛像，感動夙心。因白父，求出家。父奇其志，許焉。登便，就智滿禪師，循其獎訓。

屬天后長安元年，詔於天下度僧，乃為息慈配住本寺。後改為龍興，迨中宗孝和帝，神龍元年，從道岸律師受菩薩戒。景龍元年，詣長安。至二年三月二十八日，於實際寺依荊州恆景律師，邊得戒，雖新發意，有老成風觀光，兩京名師陶誘三藏教法，數稔該通動必研幾，曾無矜伐，言旋淮海以戒律化。誘蔚為一方宗首，冰池印月，適足清明，猊座揚音，良多響答。時日本國有沙門榮叡、普照等，東來募法，用補缺然。於開元年中達於揚州，爰來請問，禮真足曰︰「我國在海之中，不知距齊州幾千萬里，雖有法而無傳法人，譬猶終夜有求於幽室，非燭何見乎。願師可能輟此方之利，樂為海東之導師乎？」真觀其所以，察其翹勤，乃問之曰︰「昔聞南嶽思禪師生彼，為國王興隆佛法，是乎？又聞彼國長屋曾造千袈裟來施，中華名德，復於衣緣繡偈，云山川異域，風月同天，寄諸佛子，共結來緣，以此思之，誠是佛法有緣之地也。」默許行焉。所言長屋者，則相國也。真乃募比丘思託等一十四人，買舟，自廣陵齎經律法離岸，乃天寶二載六月也。至越州浦止，署風山。真夜夢甚靈異，纔出洋，遇惡風濤舟，人顧其垂沒，有投棄棧香木者，聞空中聲云︰「勿投棄。」時見舳艫，各有神將介甲操仗焉。尋時風定，俄漂入蛇海，其蛇長三丈餘，色若錦文。後入魚海，魚長尺餘，飛滿空中。次一洋，純見飛鳥集於舟背，壓之幾沒。洎出鳥海，乏水，俄泊一島，池且泓澄，人飲甘美。

相次達於日本。其國王歡喜，迎入城大寺安止。初於盧遮那殿前立壇，為國王授菩薩戒，次夫人、王子等。然後教本土有德沙門，足滿十員，度沙彌澄修等四百人，用白四羯磨法也。又有王子一品，親田捨宅造寺，號招提施，水田一百頃，自是已來，長敷律藏受教者多。彼國號大和尚傳戒律之始祖也。以日本天平寶字七年癸卯歲五月五日，無疾，辭眾，坐亡，身不傾壞。乃唐代宗廣德元年矣，春秋七十七。至今其身不施苧漆，國王貴人信士，時將寶香塗之，僧思託著《東征傳》詳述焉。

## 據
*《宋高僧傳》
武德

**武德**，唐高祖李淵之年號也。始於公元六一八年五月，止於六二六年，凡九年。

## 大事
*元年，李淵建唐朝，都長安。
*九年，玄武門之變，高祖禪位。

## 生

## 卒
*元年三月十一日——隋煬帝
*二年——宇文化及，隋末唐初自立為帝
*三年——沈法興，隋末唐初自立為王
*四年——竇建德，隋末唐初自立為帝
*四年——朱粲，隋末唐初自立為帝
*五年——劉武周，隋末唐初自立為王
*五年——林士弘，隋末唐初自立為帝
*六年——劉黑闥，隋末唐初自立為王
*七年——高開道，隋末唐初自立為王
*九年，李建成，高祖太子
*九年，李元吉，高祖四子

## 紀年

:
新羅

**新羅**，弁韓苗裔也。居漢樂浪地，橫千里，縱三千里，東距長人，東南日本，西百濟，南瀕海，北高句麗。而王居金城，環八里，衛兵三千人。謂城為侵牟羅，邑在內曰啄評，外曰邑勒。唐初，有啄評六，邑勒五十二。

朝服尚白，好祠山神。八月望日，大宴賚官吏，射。其建官，以親屬為上，其族名第一骨、第二骨以自別。兄弟女、姑、姨、從姊妹，皆聘為妻。王族為第一骨，妻亦其族，生子皆為第一骨，不娶第二骨女，雖娶，常為妾媵。官有宰相、侍中、司農卿、太府令，凡十有七等，第二骨得為之。事必與眾議，號和白，一人異則罷。宰相家不絕祿，奴僮三千人，甲兵牛馬豬稱之。畜牧海中山，須食乃射。息穀米於人，償不滿，庸為奴婢。

唐時王姓金，貴人姓朴，民無氏有名。食用柳桮若銅、瓦。元日相慶，是日拜日月神。男子褐褲。婦長襦，見人必跪，以手据地為恭。不粉黛，率美髮以繚首，以珠綵飾之。男子剪髮鬻，冒以黑巾。市皆婦女貿販。冬則作竃堂中，夏以食置冰上。畜無羊，少驢、騾，多馬。馬雖高大，不善行。長人者，人類長三丈，鋸牙鉤爪，黑毛覆身，不火食，噬禽獸，或搏人以食；得婦人，以治衣服。

其國連山數十里，有峽，固以鐵闔，號關門，新羅常屯弩士數千守之。初，百濟伐高句麗，來請救，悉兵往破之，自是相攻不置。後獲百濟王殺之，滋結怨。

顯慶五年，百濟、高句麗、靺鞨共伐取其三十城。遣使大唐請救，高宗命蘇定方討之，以其王春秋為嵎夷道行軍總管，遂得救，而百濟亡。後數年，唐遣李勣、薛仁貴出師，亡高句麗，俄而退還，新羅略得其地，朝鮮遂一。

是時中外寧謐，民物阜成，然盛極而衰。自是群盜蝟起，弓裔叛北原，甄萱據完山，生民塗炭疆宇。國亡無日，其王猶且荒淫，遊佚晏然，自肆鮑石之樂。後萱兵奄至，君臣被戮，宮闈見辱。國雖苟存，然天命已去，人心已離。僅守成一州之地，生聚圖存。至末王敬順王，終臣高麗，遂亡。計有安宗朴氏十王，昔氏八王，金氏三十七王，合五十五王，共九百九十三年。

## 新羅世系

前朴氏

新羅始祖赫居世居世干

南解次次雄

儒理尼師今

前昔氏

脫解尼師今

後朴氏

婆娑尼師今

祗摩尼師今

逸聖尼師今

阿達羅尼師今

前昔氏

伐休尼師今

奈解尼師今

助賁尼師今

沾解尼師今

舊金氏

味鄒尼師今

後昔氏

儒禮尼師今

基臨尼師今

訖解尼師今

新金氏

奈勿尼師今

實聖尼師今

訥祗麻立干

慈悲麻立干

炤知麻立干

智證麻立干

新羅法興太王原宗

新羅真興太王彡麥宗

新羅真智太王舍輪

新羅真平太王白淨

新羅真安太王國飯 真平王封

新羅真正太王伯飯 真平王封

新羅善德女王德曼

新羅真德女王勝曼

新羅文興太王龍春 太宗追尊

新羅太宗武烈大王春秋

新羅文武大王法敏

新羅神文大王政明

新羅孝昭大王理洪

新羅聖德大王興光

新羅孝成大王承興

新羅景德大王憲英

新羅惠恭大王乾運

後金氏

宣德王

元聖王

昭聖王

哀莊王

憲德王

興德王

僖康王

閔哀王

神武王

文聖王

憲安王

景文王

憲康王

定康王

真聖王

孝恭王

神德王

景明王

景哀王

敬順王

降高麗，國除

## 據
*《唐書·新羅本傳》
*《三國史記》新羅本紀
* 《大日本史》新羅傳上 《大日本史》新羅傳下
仁川廣域市

**仁川廣域市**（韓國語︰인천광역시），簡曰**仁川**，舊稱**彌鄒忽**、**買召忽**、**召城縣**、**仁州**、**濟物浦**，大韓民國之廣域市也，在漢江口西。鄰首爾特別市，京畿道之金浦市、富川市、始興市。今市長爲朴南春。

## 政區

仁川廣域市有八區, 二郡。
### 區
* 桂陽區（계양구） 
* 南洞區（남동구）
* 東區（동구 )
* 彌鄒忽區（미추홀구）
* 富平區（부평구） 
* 西區（서구）
* 延壽區（연수구）
* 中區（중구）  
 
### 郡
* 江華郡（강화군） 
* 甕津郡（옹진군）

## 諸島
* 白翎島
* 大靑島
* 小靑島
* 延坪島

## 景
* 二〇一四年亞洲夏季運動會之地

## 它典
* 仁川廣域市廳
* 2014年仁川亞洲運動會
仁安 (渤海國)

**仁安**，為渤海武王大武藝之年號，始於七一九年，止於七三七年，凡十八年。

## 大事

## 生

## 卒

## 紀年
:

:
渤海國

**渤海**，古方國也，初號**震**，其王姓大氏。靺鞨之種。唐既滅高句麗，粟末靺鞨率眾居挹婁之東牟地，直營州東二千里，南北抵新羅，東抵窮海，西抵契丹，後盡得扶餘沃沮弁韓朝鮮。海北諸國，地方五千里，有五京，曰上京龍泉府、曰東京龍原府、曰中京顯德府、曰南京南海府、曰西京鴨綠府，十五府、六十二州。唐中宗封為渤海郡王，因改號**渤海**。其王數遣諸生詣京師太學，習識古今制度，所以其人材亦遂挺出，立功中國，列於朝右者不乏，至是遂為海東盛國。歷唐、梁、後唐，朝貢不絕。後為遼所滅，儘得其地，享國二百餘年，凡十五主。其王子有亡入高麗者。

## 渤海世系

渤海出靺鞨粟末部突地稽之後

乞乞仲象

渤海高王大祚榮 始封郡王，改號渤海

渤海武王大武藝

渤海文王大欽茂

大元義

渤海成王大華璵

渤海康王大嵩璘

渤海定王大元瑜

渤海康王大言義

渤海簡王大明忠

渤海宣王大仁秀

大彝震

大虔晃

大玄錫

大瑋瑎

大諲譔

降遼，國除

## 據
*《新唐書》·渤海傳
*大日本史 諸蕃列傳 渤海上 
*大日本史 諸蕃列傳 渤海下
擔仔麵

**擔仔麵**者，臺南小吃也，全名**度小月擔仔麵**。

其名自臺灣語挑肩擔，首發於晚清，臺南臨海，業以漁主，惟七八月間，風災不斷，捕魚不易，生計頓時艱困，故曰小月。此間更易其業，至臺南市水仙宮賣麵，是為度小月擔仔麵。

分類:麵
仁安

**仁安**，年號也，計有二國三王納之：
*日本六條天皇與高倉天皇之年號，請閱仁安 (日本)。
*渤海國武王大武藝之年號，請閱仁安 (渤海國)。
天統 (渤海國)

**天統**，年號也。載於韓國史籍《桓檀古記》，時為渤海高王在位，始於六九八年，止於七一九年，凡廿一年。然中國、朝鮮古籍俱未載之。

## 大事

## 生

## 卒

## 紀年
光州廣域市

**光州廣域市**，在大韓民國，當其西南。古稱武珍州。環臨全羅南道。

## 政區
光州廣域市有五區。
### 區
* 東區
* 西區
* 南區
* 北區
* 光山區

## 金蘭
* 中華民國臺南市
* 中華人民共和國廣州市
* 中華人民共和國溫州市
* 中華人民共和國洛陽市
* 中華人民共和國長治市
* 日本仙臺市

## 兼查
* 光州之事
* 光州地鐵

## 它典
* 光州廣域市廳
全北特別自治道

**全北特別自治道**在大韓民國西南。地廣平野，有蟾津、萬頃、東津、錦江四水西流，利農桑，出稻、棉、麥、麻、構木。東境地亢，則以畜養為業。道河全州，工業亦盛。

## 沿革

故百濟地也。地在湖江之陰，故稱湖南，又作江南。太平興國七年，置十二牧，有江南道。高麗顯宗廢之，大中祥符三年，改置五道，始置全羅道。朝鮮置八道，全羅道因而不革。開國五〇四年，改二十三府，舊八道廢。翌年復道制。全羅道始分南北。日韓併合後，屬朝鮮總督府。日本既敗，美蘇分治朝鮮地，各自立國，全羅北道乃南屬至今，西曆二〇二四年易為全北特別自治道。

## 政區

全北特別自治道治全州市，下分六市八郡。

六市者：全州、群山、益山、井邑、南原、金堤。

八郡者：完州、鎮安、茂朱、長水、任實、淳昌、高敞、扶安。

## 它典
* 全北特別自治道廳
忠清北道

**忠清北道**，簡曰忠北，大韓民國之道也，居大韓民國之中，無接海，小白山之西也。鄰京畿道、大田廣域市、世宗特別自治市、忠清南道、江原特別自治道、慶尙北道、全北特別自治道。其地利農桑、多金石出。

## 沿革
古馬韓地也。高麗時置中原道，後以忠、清二州名，更名忠清道。大韓立，建陽元年忠清道分南北，置觀察使於忠州。隆熙二年遷治清州。日本既并大韓而不革。一九四五年大韓民國立，因舊置道焉。

## 政區
### 市
* 清州市
* 忠州市
* 堤川市

### 郡
* 丹陽郡
* 槐山郡
* 陰城郡
* 鎮川郡
* 報恩郡
* 沃川郡
* 永同郡
* 曾坪郡

## 它典
* 忠清北道廳官址
天統

**天統**，年號也，計有四主納之:
*北朝邢杲之年號，請閱天統 (邢杲)；
*北齊後主高緯之年號，請閱天統 (北齊)；
*元末明玉珍之年號，請閱天統 (明玉珍)；
*渤海國高王大祚榮之年號，請閱天統 (渤海國)。
伽倻

**伽倻**，古方國也，金氏。漢光武建武十八年，其王金首露立。其國初有九子，曰我刀、曰汝刀、約彼刀、曰五刀、曰留水、曰留天、曰神天、曰神鬼、曰五天，各總其眾，聚居山野，無君臣位號。九子修禊事，適得金合，開視有六金卵，皆化為男。眾驚異之，立始生者無主。因金卵姓金氏，以始見名首露，國號大駕洛，又稱伽倻、伽那、加耶、加羅、加良、狗耶，後改金官。餘五人各為五伽那主，曰阿羅伽那、古寧伽那、星山伽那、大伽那、小伽那。金首露立一百五十八年死，居登立，次麻品，次居叱彌，次伊尸品，次坐知，次希吹，次銍知，次鉗知，次仇衡，凡十世四百九十一年。仇衡降于新羅。

## 據
*《大日本史》·卷之二百卅七·列傳第百六十四·諸蕃六·任那、耽羅

分類:朝鮮三國書
越南語

**越南語**者，越南之通語，中國京族亦以為族語也。嘗以漢字及喃字書之，今則改書拉丁字。

## 史
向者越南為中國郡縣，無文字。自東漢始，書皆漢字。比至陳朝，漢文通用越南，書冊史撰，莫不文言。其最著者，推《大越史記全書》也。而爾時文章，不與口語同，當以漢著檢之。文言既異，則其語難表。漢文雖傳，然習用繁難。有識者出，仿漢字六書制，作成喃字。文人阮攸，撰《斷腸新聲》，書以喃字，是以膾炙人口。其王尊北，士人目之為下乘，終不得入公堂。康熙中，有法蘭西教士曰亞歷山大羅德者，援引拉丁字母，始作新書，乃得傳用及今。

## 書式

越南自古至今，書式三易，曰漢文，曰喃字，曰國語字。

漢文者，古官吏貴族士林所用，以書公文典籍也。漢文純用漢字，可與中日韓通。而鄉野之人不識，亦與口語大異。

喃字之作，與漢文混用，以書口語之難表記者。斯時文言一也，遂大作迭出。喃字難脫漢文之型，傳記不易，復為士人所輕，卒不能傳。

近代法蘭西寇入，禁書漢文而廢科舉，漢喃並衰。有教士作拉丁文字，稱「國語字」，表記便利，沿用至今。
忠清南道

**忠清南道**（韓國語︰충청남도），簡曰**忠南**，大韓民國之道也，位其中西。
## 政區
### 市
* 牙山市 (아산시)
* 保寧市 (보령시)
* 天安市 (천안시)
* 公州市 (공주시)
* 論山市 (논산시)
* 瑞山市 (서산시)
* 鷄龍市 (계룡시)
* 唐津市 (당진시)

### 郡
* 扶餘郡 (부여군)
* 青陽郡 (청양군)
* 錦山郡 (금산군)
* 洪城郡 (홍성군)
* 舒川郡 (서천군)
* 泰安郡 (태안군) 
* 禮山郡 (예산군)

## 據
* 忠淸南道廳
百濟

**百濟**，扶餘別種也。始祖溫祚王，其父高句麗王朱蒙，以在東扶餘時所娶禮氏女子類利為太子。溫祚與兄沸流，恐不相容，南行，沸流居彌鄒忽。溫祚都河南慰禮城，國號百濟。初以鳥干等十人從行，故號十濟。後以百姓樂從，改百濟。徙南漢山城，又徙南平壤城。以扶餘為氏，系出扶餘，故云。沸流以其都水土鹹濕，不能居，到慰禮，見宮室之盛，慚，憤，死。

其土初北至浿河，南限熊川，西窮大海，東極走壤。及至唐初，西界越州，南倭，北高句麗，皆踰海乃至，其東，新羅也。王居東、西二城，官有內臣佐平者宣納號令，內頭佐平主帑聚，內法佐平主禮，衛士佐平典衛兵，朝廷佐平主獄，兵官佐平掌外兵。有六萬，方統十郡。

大姓有八︰沙氏，燕氏，劦氏，解氏，貞氏，國氏，木氏，苩氏。其法︰反逆者誅，籍其家；殺人者，輸奴婢三贖罪；吏受賕及盜，三倍償，錮終身。俗與高句麗同。

有三島，生黃漆，六月刺取瀋，色若金。王服大袖紫袍，青錦褲，素皮帶，烏革履，烏羅冠飾以金蘤。群臣絳衣，飾冠以銀蘤。禁民衣絳紫。有文籍，紀時月如華人。

唐初，欲併新羅，違高宗詔，無釋紛之心，結高句麗絕其朝貢之路，猶且淫酗耽樂，杜絕忠諫，終亡於唐。

自溫祚開基，歷三十王，移都者四。溫祚都慰禮城，近肖古都漢城，文周都熊川，聖王都泗沘。餘凡六百七十八年，唐以其地分置熊津、馬韓、東明、金漣、德安五都督府，命劉仁願留鎮泗泚城，故百濟王義慈，卒於唐。帝贈尉衛卿，葬于陳叔寶墓側。

## 百濟世系
温祚王

多婁王

己婁王

蓋婁王

肖古王

仇首王

沙伴王

古尒王

責稽王

汾西王

比流王

契王

近肖古王

近仇首王

枕流王

辰斯王

阿莘王

腆支王

久尒辛王

毗有王

蓋鹵王

文周王

三斤王

東城王

武寧王

聖王

威德王

惠王

法王

武王

義慈王

亡於唐

## 據
*《唐書·百濟本傳》
*《朝鮮史略》
*《三國史記》百濟本紀
箜篌

**箜篌**，乃鄭衛之音，權輿也。以其亡國之音，故號空國之侯，亦曰坎侯。古樂府有公無渡河之曲，昔有白首翁溺於河，歌以哀之。女麗玉善箜篌，撰此曲，以寄哀情。

咸通中，第一部有張小子，忘其名，彈弄冠於今古，今在西蜀。太和中，有季齊皋者，亦為上手，曾為某門中樂史，後有女亦善此伎，為先徐相姬。大中末，齊皋尚在有內官，擬引入教坊，辭以衰老，乃止。胡部中此樂妙絕，教坊雖有三十人，能者一兩人而已。

《王圻·三才圖會》云︰「師涓所作，靡靡之樂也，蓋空國之侯所好。」應劭曰︰「漢武帝令侯調，始造此器。」《史記‧封禪書》︰「漢武禱祠太乙、后土，始用樂，作箜篌。」《通典》云︰「其形似瑟而小，用撥彈之，非今器也。」又有云：「豎箜篌漢靈帝好之體曲，而長二十三，絃豎抱於懷中，兩手齊奏之，俗謂之劈正今物也。」

## 據
*《樂府雜錄》
*《王圻·三才圖會》
高句麗

**高句麗**者，出於夫餘，高氏，自言先祖東明聖王。初都紇升骨城。及至大武神王，乃征夫餘，大敗之，遂統屬焉。至太祖大王宮，生而開目能視，國人惡之，及長凶虐，國以殘破。後山上王亦生而視，人以其似曾祖宮，故名為位宮，高句麗呼相似為位。位宮亦有勇力，便弓馬。魏正始中，入寇遼西安平，為幽州刺史毋丘儉所破。其玄孫美川王利，利子故國原王釗，烈帝時與慕容氏相攻擊。

建國四年，慕容元真率眾伐之，入自南陝，戰於木底，大破釗軍，乘勝長驅，遂入丸都，釗單馬奔竄。元真掘釗父墓，載其屍，并掠其母妻、珍寶、男女五萬餘口，焚其宮室，毀丸都城而還。自後釗遣使來朝。阻隔寇讎，不能自達。釗後為百濟所殺。

北魏世祖時，釗曾孫長壽王璉始遣使者安東奉表貢方物，并請國諱，世祖嘉其誠款，詔下帝系名諱於其國，遣員外散騎侍郎李敖拜璉為都督遼海諸軍事、征東將軍、領護東夷中郎將、遼東郡開國公、高句麗王。敖至其所居平壤城，訪其方事，云︰「遼東南一千餘里，東至柵城，南至小海，北至舊夫餘，民戶參倍於前魏時。其地東西二千里，南北一千餘里。民皆土著，隨山谷而居，衣布帛及皮。土田薄塉，蠶農不足以自供，故其人節飲食。其俗婬，好歌舞，夜則男女群聚而戲，與貴賤之節，然潔淨自喜。其王好治宮室。其官名有謁奢、太奢、大兄、小兄之號。頭著折風，其形如弁，旁插鳥羽，貴賤有差。立則反拱，跪拜曳一腳，行步如走。常以十月祭天，國中大會。其公會，衣服皆錦繡，金銀以為飾。好蹲踞。食用俎几。出三尺馬，云本朱蒙所乘，馬種即果下也。」後貢使相尋，歲致黃金二百斤，白銀四百斤。

唐初，其地東跨海距新羅，南亦跨海距百濟，西北度遼水與營州接，北靺鞨。其君居平壤城，亦謂長安城，漢樂浪郡也，去京師五千里而贏，隨山屈繚為郛，南涯浿水，王築宮其左。又有國內城、漢城，號別都。水有大遼、少遼︰大遼出靺鞨西南山，南歷安市城；少遼出遼山西，亦南流，有梁水出塞外，西行與之合。有馬訾水出靺鞨之白山，色若鴨頭，號鴨淥水，歷國內城西，與鹽難水合，又西南至安市，入於海。而平壤在鴨淥東南，以巨艫濟人，因恃以為壍。

官凡十二級︰曰大對盧，或曰吐捽；曰鬱折，主圖簿者；曰太大使者；曰帛衣頭大兄，所謂帛衣者，先人也，秉國政，三歲一易，善職則否，凡代日，有不服則相攻，王為閉宮守，勝者聽為之；曰大使者；曰大兄；曰上位使者；曰諸兄；曰小使者；曰過節；曰先人；曰古鄒大加。其州縣六十。大城置傉薩一，比都督；餘城置處閭近支，亦號道使，比刺史。有參佐，分幹。有大模達，比衛將軍；末客，比中郎將。分五部：曰內部，即漢桂婁部也，亦號黃部；曰北部，即絕奴部也，或號後部；曰東部，即順奴部也，或號左部；曰南部，即灌奴部也，亦號前部；曰西部，即消奴部也。

王服五采，以白羅製冠，革帶皆金釦。大臣青羅冠，次絳羅，珥兩鳥羽，金銀雜釦，衫筩褎，褲大口，白韋帶，黃革履。庶人衣褐，戴弁。女子首巾幗。俗喜奕、投壺、蹴鞠。食用籩、豆、簠、簋、罍、洗。居依山谷，以草茨屋，惟王宮、官府、佛廬以瓦。窶民盛冬作長坑，熅火以取煖。

其治，峭法以繩下，故少犯。叛者叢炬灼體，乃斬之，籍入其家。降、敗、殺人及剽掠者斬，盜者十倍取償，殺牛馬者沒為奴婢，故道不掇遺。婚娶不用幣，有受者恥之。服父母喪三年，兄弟踰月除。俗多淫祠，祀靈星及日、箕子、可汗等神。國左有大穴曰神隧，每十月，王皆自祭。人喜學，至窮里廝家，亦相矜勉，衢側悉構嚴屋，號扄堂，子弟未婚者曹處，誦經習射。

然屢侵中國，致兵革連年。隋煬帝再舉兵，唐太宗親駕伐之，皆不克。及至唐高宗，以李世勣為遼東道行軍大總管，郝處俊、薛仁貴等副之，帥師伐其國，合新羅兵，攻平壤城拔之，其王高藏降，世勣執藏及子福男、德男、大臣建等二十餘萬眾還京師，遂亡。自始祖東明王立國於卒本，歷二十八王，移都者七︰琉璃王都國內城山上玉都、丸都；東川王都平襄；故國原王復都丸都，又移都平襄，及東王城；平原王移都長安城，共七百五年，唐分高句麗百七十六城，六十九萬戶，為都督府，置安東都護府於平壤，以薛仁貴為都護鎮撫之，後移三萬八千三百戶於江淮之南，及京西諸州空曠之地。

## 高句麗世系
*東明聖王

*琉璃明王

*大武神王

*閔中王

*慕本王

*太祖大王

*次大王

*新大王

*故國川王

*山上王

*東川王

*中川王

*西川王

*烽上王

*美川王

*故國原王

*小獸林王

*故國壤王

*廣開土王

*長壽王

*文咨明王

*安臧王

*安原王

*陽原王

*平原王

*嬰陽王

*榮留王

*寶臧王

降唐，國除

## 據
*《朝鮮史略》
*《魏書·高句麗傳》
*《唐書·高麗本傳》
*《三國史記》高句麗本紀
新幹線

**新幹線**者，日本高速鐵道也。昭和三十九年十月一日，始通車，時值東京五輪會前夕。新幹線之運營，付諸商業。高速鐵道而如是運營者，舉世莫先之。第一路貫東京大阪，曰東海道新幹線，其時以疾速名世。今增至九轍，繫連都市。至新幹線之董理，初在日本國有鐵道。至國鐵分割，而日本鐵道集團賡續之。

按日本之全國新幹線整備法，速度逾每小時二百公里者，方爲新幹線。然山形、秋田二路以外，各路遽疾之極，計以公里每小時，則二百四十至三百二十。

新幹線軌距異於國中他道，乃標準軌，合千四百三十五毫米。

新幹線運營數年，雖有地動海嘯，然無一人意外身故，遂自稱「新幹線安全神話」。

## 技術
新幹線速度逾二百公里每小時，超他道遠矣。其走之疾、乘之安，蓋在於技術也。

### 軌轍
迷你新幹線以外，鐵轍皆別有其新。構營鐵道之人嘗立《新幹線鉄道構造規則》，新幹線之敷，皆按此令。
* 棄狹軌，用標準軌；
* 小曲率，化曲爲直；
* 緩坡度，趨平避丘。
設計如下，以免事故：
* 棄平交道，行人車馬，不致入軌；
* 建全線立交軌道，修《新幹線特例法》，以阻閒雜入軌；
* 建月臺閘門，於是列車通行，而人不致失足。
設計如下，以減噪音：
* 用長軌，減接縫。夫東北新幹線，岩手沼宮內驛與八戶驛間，有軌長六十餘四公里而無接縫，曰「極長軌」；
* 置彈性轉轍器，車過而震動不見；其首端又可伸縮，以填其罅。於高崎驛北，上越、北陸之歧，列車速度可達每小時百六十公里。

### 信號系統
新幹線列車、地面皆備自動列車控制系統。駕駛室內，則標列車運行指示，如有必要、自動制動。

## 軌轍
thumb|400px|置中|新幹線路線圖
### 營運
#### 標準軌新幹線

#### 新幹線直行特急

### 籌謀
#### 標準軌新幹線

#### 磁懸浮新幹線

## 逸事
新幹線，人稱之「子彈火車」。通車前，又云「彈丸列車」。

## 引據

分類:日本鐵路
蛟

**蛟**，龍屬也，其狀似蛇而四足細頸，頸有白嬰，大者數圍卵生，眉交故謂之蛟，亦蛟能。交首尾束物焉，故謂之蛟也，俗呼馬絆。

《述異記》曰︰「蟒蛇目圓蛟眉連生，連生則交矣。相書所謂交眉則蛟蜃之眉是也。一說蛟尾有肉環，束物則以首貫之。舊云鳳骨黑，蛟骨青。記曰伐蛟取鼉，登龜取黿。鄭氏謂蛟言伐者，以其有兵衛也。龜言登尊之，按古有蛟鮓，又有龍醢。夫龍神物也而可豢。是亦豕類爾，非真龍也。犬豕曰豢夫惟可豢，是以可醢而食，字從肉蓋以此故。君子不欲豢於人也，俗說虎中有真虎，龍中有真龍。」

《星禽衍法》曰︰「角木蛟亢金龍氐土貉房日，兔心月狐尾火，虎箕水豹斗木，獬牛金牛女土蝠。虛日鼠危月燕室。火豬壁，水羭奎木，狼婁金狗胃土雉，昴日雞畢月烏，觜火猴參水猿井，木犴鬼金羊柳土獐，星日馬張月鹿翼火蛇軫，水蚓獬或作蟹犴，或作鴈蓋非。」

是按角木曰︰「蛟亢金為龍。奎木曰：狼婁金為狗，觜火曰猴參水為猿，翼火曰蛇。軫水為蚓之類，是皆以類相從，特其氣數有深淺爾。」

## 據
*《埤雅》
蔡琰

**蔡琰**，字**昭姬**，晉避文帝昭諱改**文姬**，陳留圉人也，父邕。博學有才辯，又妙於音律。適河東衛仲道。夫亡無子，歸寧于家。興平中，天下喪亂，文姬為胡騎所獲，沒南匈奴左賢王，在胡中十二年，生二子。

文姬以琴音作胡笳十八拍之曲，流入國中，哀傷憂怨。

曹操素與邕善，痛其無嗣，乃遣使者以金璧贖之，而重嫁於董祀。祀為屯田都尉，犯法當死，文姬詣曹操請之。時公卿名士及遠方使驛坐者滿堂，操謂賓客曰︰「蔡伯喈女在外，今為諸君見之。」及文姬進，蓬首徒行，叩頭請罪，音辭清辯，旨甚酸哀，眾皆為改容。操曰︰「誠實相矜，然文狀已去，奈何？」文姬曰︰「明公廄馬萬匹，虎士成林，何惜疾足一騎，而不濟垂死之命乎？」操感其言，乃追原祀罪。

時旦寒，賜以頭巾履襪。操因問曰︰「聞夫人家先多墳籍，猶能憶識之不。」文姬曰︰「昔亡父賜書四千許卷，流離塗炭，罔有存者。今所誦憶，裁四百餘篇耳。」操曰︰「今當使十吏就夫人寫之。」文姬曰︰「妾聞男女之別，禮不親授。乞給紙筆，真草惟命。」於是繕書送之，文無遺誤。後感傷亂離，追懷悲憤，作詩二章。

《古今傳授筆法》曰︰「蔡邕得筆法於神人，傳女文姬。」《法書要錄》亦曰︰「邕女琰甚賢明，亦工書。」《黃山谷集》云︰「蔡琰《胡笳》引自《書》十八章，極可觀。」

## 據
*《後漢書·列女傳》
安寧天皇

**安寧天皇**，綏靖天皇太子也。母五十鈴依媛命，事代主神少女也。綏靖天皇二十五年，立為皇太子。三十三年五月，綏靖崩。七月，即位，為三世。

## 事紀
安寧天皇二年，遷都於片鹽，是謂浮孔宮。

三年正月，立渟名底仲媛命為皇后，后生息石耳命及懿德天皇。

十一年正月，立皇子大日本彥耜友尊為皇太子。

三十八年十二月，不豫。

同月，崩。年五十七。

## 另見
* 欠史八代

## 註


## 據
* 日本書紀　欠史八代紀 
* 日本國史略　欠史八代紀 
* 先代舊事本紀　天皇本紀
流馬

**流馬**者，古運輸工具也。

漢相諸葛亮伐曹魏時，糧草搬運不便。亮教人製造木牛流馬，搬運糧米，甚是便利。牛馬皆不食水，可以搬運晝夜不絕。其宛然如活者一般﹔上山下嶺，皆盡其便。

造流馬之法云：

肋長三尺五寸，廣三寸，厚二寸五分；左右同前。前軸孔分墨去頭四寸，徑中二寸。前腳孔分墨去頭四寸五分，長一寸五分，廣一寸。槓孔去前腳孔分墨三寸七分，孔長二寸，廣一寸。後軸孔去前槓分墨一尺五寸，大小與前同。後腳孔分墨一寸二分去後軸孔三寸五分，大小與前同。後槓孔去後腳孔分墨二寸七分，後載克去後槓孔分墨四寸五分。前槓長一尺八寸，廣二寸，厚一寸五分。後槓與等。板方囊二枚，厚八分，長二尺七寸，高一尺六寸五分，廣一尺六寸：每枚受米二斛三斗。從上槓孔去肋下七寸：前後同。上槓孔去下槓孔分墨一尺三寸，孔長一寸五分，廣七分：八孔同。前後四腳廣二寸，厚一寸五分。形制如象，軒長四寸，徑面四寸三分。孔徑中三腳槓，長二尺一寸，廣一寸五分，厚一寸四分。

## 評
*眾將皆拜伏曰：「丞相真神人也！」
*後人有詩贊曰：「劍閣險峻驅流馬，斜谷崎嶇駕木牛。後世若能行此法，轉輸安得使人愁？」

## 據
*《三國演義》
木牛

**木牛**者，古運輸工具也。

漢相諸葛亮伐曹魏時，糧草搬運不便。亮教人製造木牛流馬，搬運糧米，甚是便利。牛馬皆不食水，可以搬運晝夜不絕。其宛然如活者一般﹔上山下嶺，皆盡其便。

其造木牛之法云：

方腹曲脛，一腳四足﹔頭入領中，舌著於腹。載多而行少：獨行者數十里，群行者三十里。曲者為牛頭，雙者為牛足，橫者為牛領，轉者為牛腳，覆者為牛背，方者為牛腹，垂者為牛舌，曲者為牛肋，刻者為牛齒，立者為牛角，細者為牛鞅，攝者為牛鞦。牛御雙轅，人行六尺，牛行四步。人不大勞，牛不飲食。

## 評
*眾將皆拜伏曰：「丞相真神人也！」
*後人有詩贊曰：「劍閣險峻驅流馬，斜谷崎嶇駕木牛。後世若能行此法，轉輸安得使人愁？」

## 據
*《三國演義》
呂布

**漢奮威將軍溫侯呂布**字**奉先**，漢五原九原人也。以弓馬驍武給并州刺史丁原。靈帝崩，原受何進召，將兵詣洛陽。會進敗，董卓誘布殺原而并其兵。以為騎都尉，誓為父子。稍遷至中郎將。嘗小失卓意，手戟擲之。由是怨卓。又與卓傅婢情通，益不自安。往見司徒王允，允使為內應。刺殺卓。以為奮威將軍，封溫侯。

卓將李傕等還攻長安。布敗奔袁術，復投袁紹，已乃歸張楊。道經陳留，太守張邈相待甚厚，陳宮說邈迎布為兗州牧，據濮陽，曹操破布於鉅野，布東奔劉備。時劉備領徐州，居下邳，與袁術相拒。術欲引布擊備，乃與布書令，勒兵襲下邳，備饑困，請降於布。布遣屯小沛。術懼布為己害，為子求婚，布許之。沛相陳珪恐術報布成姻，為難未已。於是說布絕婚，而就曹操，術怒攻布，布大破之。

建安二年，布復從袁術。操自將擊布，壅沂、泗以灌城。其將侯成率眾降。布登白門樓。兵圍之急，乃下降。操縊殺之。

## 外設

三國武將之事，隨傳奇演義與華人口中相傳。故影視電玩假借三國者，皆有彼之身影，羅貫中著三國演義，則記三英戰呂布，轅門射戟之事。多為勇武少謀，逐利寡忠之角。

於各電玩之中，則為武力擔當，其能無敵，其威難當，以日本光榮三國志及真三國無雙為顯例。

## 據
* 《後漢書·呂布傳》

分類:漢列傳
大田廣域市

**大田廣域市**（韓國語︰대전광역시），簡曰**大田**，大韓民國之道也，位其中。古又稱太田．
## 政區
大田廣域市有五區。
### 區
* 東區 (동구)
* 西區 (서구)
* 中區 (중구)
* 儒城區 (유성구)
* 大德區 (대덕구)

## 它典
* 大田廣域市廳
董卓

**董卓**，字**仲穎**，漢隴西臨洮人。初，為兵馬掾。桓帝末，為并州刺史，河東太守。

中平元年，拜東中郎將，持節，擊張角軍敗，邊章、韓遂等大盛。朝廷復拜卓破虜將軍。章、遂進兵，卓與戰，大破之，封斄鄉侯。五年，拜前將軍，靈帝崩，何進、袁紹謀誅閹宦，呼卓將兵入朝，未至而何進敗，中常侍段珪等劫少帝及陳留王夜走，卓聞少帝在北邙，因往奉迎，卓兵士大盛。

乃諷朝廷策，免司空劉弘而自代之，遂脅太后，策廢少帝。立陳留王為帝，卓遷太尉，領前將軍事，更封郿侯，尋進為相國，卓諷朝廷，拜為太師，位在諸侯王上，王允與呂布謀誅卓，斬之，屍于市，卓素充肥，守屍吏然火置卓臍中，光明積日。

## 評
《後漢書》曰：董卓初以虓虎闞為情，因遭崩剝之勢，故得蹈藉彝倫，毁裂畿服。夫以刳肝斫趾之性，則群生不足以厭其快，然猶折意縉紳，遲疑陵奪，尚有盜竊之道焉。及殘寇乘之，倒山傾海，昆岡之火，自茲而焚，《版》、《蕩》之篇，于焉而极。嗚呼，人之生也難矣！天地之不仁甚矣！贊曰：百六有會，《過》、《剝》成災。董卓滔天，干逆三才。方夏崩沸，皇京煙埃。無禮雖及，餘祲遂廣。矢延王輅，后纏魏象。區服傾回，人神波蕩。

## 據
* 《後漢書·董卓傳》
大篆

**大篆**者，周宣王太史籀所作也。或曰柱下史始變。古文或同或異，謂之為篆。篆者，傳也，傳其物理，施之無窮。甄鄷定六書，三曰篆書八體。書法一曰大篆，又《漢書·藝文志》史籀十五篇並此也，以史官製之用以教授謂之史書。凡九千字，秦趙高善篆，教始皇少子胡亥書，又漢文帝王遵、嚴延年並工史書是也。秦焚書，惟《易》與《史》篇得全。《呂氏春秋》云倉頡造大篆，非也。若倉頡造大篆，則置古文何地？所謂籀篆，蓋其子孫是也。史籀即大篆之祖也。

大篆之後又別為十有三，曰殳書，曰傳信鳥書，曰刻符書，曰簫籀，曰署書，曰鶴頭書，曰偃波書，曰蚊腳書，曰轉宿篆，曰蠶書，曰芝英書，曰氣候直時書，曰蛇書，此皆大篆之流派也。

## 據
*唐張懷瓘《書斷》
*明陶宗儀《書史會要》大小篆
楷書

**楷書**者，從篆隸而變也。出於漢魏，未見於三代，其點畫波磔，橫縱直曲，員銳端側，悉有法矣。夫分上而分下，辯左而辯右，宜偏宜中，或藏或露，有起而有止，當向而當背，其俯仰其收駐，其推讓其迴折，先後開合之次序，大小長短之類聚，必使其相稱相應，然後體始成。而少合乎古人變楷初意耳。不然字勢雖可愛，而無法之可，尚不過一楷書，俗吏如涪翁所云，此編名書法，三昧不知撰者誰氏。其言或本於古人之已言，而書則未有能盡知也。

前元時，見於都下館閣，名臣家漁陽吳興巴西康里，常寶愛之參政。周伯琦來吳中，久而人方知其有是編。其歸鄱陽也，人始得而相傳之。乃知諸公之寶愛果然也。古人論書云，一須人品高，二須師法古。是書之法，學者習之，固當熟之於手，必先修諸德，以熟之於身。德而熟之於身，書之於手，如是而為書焉。其容止之可觀，進退之可度，隱然自見於毫楮之間。端嚴而不刻，溫厚而難犯，如鄧志弘之論蔡端明，可以為善書矣。臨池君子，其謂然乎。金華故翰仲伸識（元陳驛曾書法三昧）按玉海自唐以前皆謂楷為隸，至歐陽集右錄，誤以八分為隸書，自是漢刻皆目為漢隸，不觀大覺寺碑題曰：隸書蓋今楷字也。

學者須先楷法，作字必先大字。八歲即學大字，以顏為法，十餘歲乃習中楷，以歐為法，中楷既熟，然後斂為小楷，以鍾王為法，楷書乃成。

## 據
*元陳繹曾《書法三昧》
*明徐渭《筆道通言》
行書

**行書**者，後漢潁川劉德昇所作也。即正書之小偽，務從簡易，相間流行，故謂之行書。王愔云︰「晉世以來，工書者多以行書著名。昔鍾元常善行狎書是也。爾後王羲之、獻之，並造其極焉。」獻之常白父云︰「古之章草，未能宏逸，頓異真體，合窮偽略之理，極草縱之致。不若槁行之間，於往法固殊也，大人宜改體。」觀其騰煙煬火，則迴祿喪精。覆海傾河，則元冥失馭。天假其魄，非學之功。若逸氣縱橫，則羲謝於獻。若簪裾禮樂，則獻不繼羲。

雖諸家之法悉殊，而子敬最為遒拔。夫古今人民，狀貌各異，此皆自然妙有萬物，莫比惟書之不同，可庶幾也。故得之者先稟於天然，次資於功用而善學者，乃學之於造化異類，而求之固不取乎，似本而各挺之自然。

王珉《行書狀》云︰「邈乎，嵩岱之峻極爛。若列宿之麗，天偉字挺，特奇書秀出，揚波騁藝餘好，宏逸虎踞。鳳跱龍伸，蠖屈資胡氏之壯傑，兼鍾公之精密，總二妙之所長，盡要蔑乎？文質詳覽，字體究尋，筆跡粲乎？偉乎？如圭如璧，宛若盤螭之仰勢，翼若翔鸞之舒翮，或乃放手飛筆，雨下風馳，綺靡婉娩，縱橫流離。」

《贊》曰︰「非草非真，發揮柔翰，星劍光芒，雲虹照爛，鸞鶴嬋娟，風行雨散，劉子濫觴，鍾胡彌漫。」

## 據
*唐張懷瓘《書斷》
草書

**草書**者，後漢徵士張伯英之所造也。梁武帝《草書狀》曰︰「蔡邕云︰『昔秦之時，諸侯爭長。羽檄相傳，望烽走驛，以篆隸之難，不能救速，遂作赴急之書，蓋今草書是也。』余疑不然。創制之始，其閒者鮮。且此書之約略，既是蒼黃之世，何粗魯而能識之？」又云︰「杜氏之變隸，亦由程氏之改篆。其先出自杜氏，以張為祖，以衛為父，索為伯叔，二王為兄弟，薄為庶息，羊為僕隸者。」故唐張懷瓘以為諸侯，爭長之日，則小篆及楷隸未生，何但於草？蔡公不宜至此，誠恐後誣案。

杜度，漢章帝時人。元帝朝史游，已作草，又評羊薄等，未曰︰「知書也。」歐陽詢與楊駙馬書章草千文，批後云︰「張芝草聖皇象八絕。」並是章草，西晉悉然迨乎？東晉王逸少與從弟，洽變章草為今草，韻媚宛轉，大行於世，章草幾將絕矣。懷瓘案右軍之前，能今草者，不可勝數。諸君之說一，何孟浪欲杜眾口，亦猶躡履滅跡，扣鐘銷音也。又王愔云︰「槁書者，若草非草，草行之際者，非也。案槁，亦草也。因草呼槁，正如真正書寫，而又塗改，亦謂之草槁。豈必草行之際，謂之草者，蓋取諸渾沌天造，草昧之意也。文而為本，法此也。」故孔子曰︰「裨諶草創之，是也。」楚懷王使屈原造憲令，草槁未成，上官氏見，欲奪之。又董仲舒欲言災異，草槁未上，主父偃竊而奏之，並是也。如淳曰︰「所作起草為槁。」姚察曰︰「草猶麤也，麤書為本。」曰︰「槁蓋草書之文祖，出於此草書之先，因於起草。」自杜度妙於章草，崔瑗崔寔父子繼，能羅暉趙襲亦法此藝，襲與張芝相善，芝自云：上比崔杜不足，下方羅趙有餘。然伯英學崔杜之法，溫故知新，因而變之，以成今草。專精其妙字之體，勢一筆而成，偶有不連而血脈不斷。及其連者，氣候通而隔行。唯王子敬明其深指，故行首之字，往往繼前行之末，世稱一筆書者。起自張伯英，即此也。實亦約文，該思應指宣言，列缺施鞭，飛廉縱轡也。伯英雖始草創，遂造其極。

索靖《草書狀》云︰「聖皇御世，隨時之宜。《蒼頡》既工，書契是為損之。草隸以崇簡易，草書之狀也。宛若銀鉤飄，若驚鸞舒翼，未發若舉復，安於是多才之英，篤藝之彥？役心精微，耽思文憲，守道兼權，觸類生變，離析八體，靡形不判，騁辭放手，雨行冰散，高音翰厲，溢越流漫，著絕藝於紈素，垂百代之殊觀。」

《贊》曰︰「草法簡略，省繁錄微。譯言宣事，如矢應機。霆不暇發，電不及飛。徵士已沒，道愈光輝。明神在享，其靈有歇。斯藝漫流，終古無絕。」

## 據
*唐張懷瓘《書斷》
大田

*大田縣，中國福建省三明市之縣。
*大田自然保護區，處海南省東方縣內，為中國國家級自然保護區。
*大田廣域市，大韓民國之廣域市。
*大田區，日本東京都之區。
*大田市，日本島根縣下之市。
*大田村，日本大分縣西國東郡之村。
*大田氏，日本姓氏。
小篆

**小篆**者，秦始皇丞相李斯所作也。增損大篆，異同籀文，謂之小篆。亦曰**秦篆**。始皇二十六年，始并六國。斯時為廷尉，乃奏罷不合秦文者。於是天下行之畫，如鐵石字，若飛動作，楷隸之祖，為不易之法。其銘題鍾鼎及作符印，至今用焉。則《離》之六二︰「黃離元吉，得中道也。」斯雖草創，遂造其極矣。

蔡邕小篆，讚龜文斜列櫛，比龍鱗隤，若黍稷之垂。穎蘊若蟲蛇之棼縕，若絕若連，似水露緣，絲凝垂下。端遠而望之，象鴻鵠群遊，絡繹遷延。研桑不能數其詰，曲離婁不能睹其隙。間般垂揖，讓而辭巧，籀誦拱手，而韜翰摛華艷於紈素，為六藝之範先，李斯即小篆之祖也。

小篆之後又別為八，曰鼎小篆，曰薤葉篆，曰垂露篆，曰懸針篆，曰纓絡篆，曰柳葉篆，曰翦刀篆，曰外國書，此皆小篆之異體也。

《贊》曰︰「李君創法，神慮精微，鐵為肢體，虯作驂騑。江海淼漫，山嶽巍巍，風長萬里，鸞鳳于飛。」

## 據
*唐張懷瓘《書斷》
*明陶宗儀《書史會要》大小篆
七星壇

**七星壇**者，虛構建築也，見於《三國演義》。

赤壁之戰，吳大都督周瑜欲行火攻，奈何無東南風。諸葛亮教瑜於南屏山築一臺，名**七星壇**，方圓二十四丈，高九尺，合三層，並取東南方赤土築壇。瑜遂命精壯軍士五百，築壇南屏山；百二十人，執旗守壇，聽候使令。

亮於十一月二十日甲子吉辰登壇祭風，且命吳軍士：

下一層插二十八宿旗：東方七青旗，按角，亢，氐，房，心，尾，箕，布蒼龍之形；北方七皂旗，按斗，牛，女，虛，危，室，壁，作玄武之勢：西方七白旗，按奎，婁，冑，昴，畢，觜，參，踞白虎之威；南方七紅旗，按井，鬼，柳，星，張，翼，軫，成朱雀之狀。第二層周圍黃旗六十四面，按六十四卦，分八位而立。上一層用四人，各人戴束髮冠，穿皂羅袍，鳳衣博帶，朱履方裾，前左立一人，手執長竿，竿尖上用雞羽為葆，以招風信；前右立一人，手執長竿，竿上繫七星號帶，以表風色；後左立一人，捧寶劍；後右立一人，捧香爐。壇下二十四人，各持旌旗，寶蓋，大戟，長戈，黃旄，白銊，朱旛，皂縣，環遶四面。

## 引據
先秦列王表

華夏自三皇以下，天子以賢任，至夏后氏，啟繼禹為王，始以家天下。此表所載為黃帝起至三代終之天子，周封列國世系宜見於其文。

## 上古

*有熊氏 黃帝
*金天氏 少昊
*高陽氏 顓頊
*高辛氏 帝嚳
*高辛氏 帝摯
*陶唐氏 帝堯
*有虞氏 帝舜
*夏后氏 夏禹
*伯益 據汲塚書，禹禪讓伯益，禹子啟殺伯益為天子

## 夏

*啟
*太康
*仲康
*相 后羿逐王，夏中斷
*有窮氏 后羿 為寒浞所殺而有其位
*伯明氏 寒浞 相子歸殺浞，夏復王
*少康
*予
*槐
*芒
*泄
*不降
*扃
*廑
*孔甲
*皋
*發
*桀 無道失天命，為商湯所革

## 商

*商太祖乙
*外丙
*仲壬
*商太宗大甲
*沃丁
*太庚
*小甲
*雍己
*商中宗大戊
*仲丁
*外壬
*河亶甲
*祖乙
*祖辛
*沃甲
*祖丁
*南庚
*陽甲
*商世祖盤庚
*小辛
*小乙
*商高宗武丁
*祖庚
*商世宗祖甲
*商甲宗廩辛
*商康祖庚丁
*商武祖武乙
*文丁
*帝乙
*商紂王 王無道，周受命代為天子

## 周

*周文王 周之新受命在文王時，故列入王表
*周武王
*周成王
*周康王
*周昭王
*周穆王
*周共王
*周懿王
*周孝王
*周夷王
*周厲王 王暴，國人不堪，暴動逐王
*周召共和 汲塚書以共伯和攝行天子政。厲王崩，迎子為王
*周宣王
*周幽王 犬戎弒王
*周平王 時有周攜王並立，後為晉文侯所殺
*周桓王
*周莊王
*周釐王
*周惠王
*周廢王
*周襄王
*周頃王
*周匡王
*周定王
*周簡王
*周靈王
*周景王
*周悼王
*周敬王
*周元王
*周貞定王
*周哀王
*周思王
*周考王
*周威烈王
*周安王
*周烈王
*周顯王
*周慎靚王
*周赧王 秦攻周，略九鼎而去，周亡

分類:先三代本紀
分類:夏商本紀
分類:周本紀
駱統

**駱統**，字**公緒**，漢會稽烏傷人也。父俊，官至陳相，為袁術所害。統母改適，為華歆小妾，統遂與親客歸會稽。統時八歲，適母甚謹，由是顯名。

孫權以統將軍領會稽太守。年二十，試為烏程相，民戶過萬，咸歎其惠理。權嘉之，召為功曹，行騎都尉，妻以從兄輔女。出為建忠中郎將，領武射吏三千人。及淩統卒，代領其兵。是時徵役繁數，重以疫癘，民戶損耗，統上疏孫權，權感統言，深加意焉。

隨陸遜破劉備軍於宜都，遷偏將軍。曹仁攻濡須，使別將常雕等襲中洲，統與嚴圭共拒破之，為濡須督。黃武七年卒，年三十六。

統志在補察，苟所聞見，夕不待旦。常勸權以尊賢接士，勤求損益，饗賜之日，可人人別進。問其燥溼，加以密意，誘諭使言，察其志趣，令皆感恩戴義，懷欲報之心。權納用焉。數陳便宜，前後書數十上，所言皆善。尤以占募在民閒長惡敗俗，生離叛之心，急宜絕置，權與相反覆，終遂行之。

## 評

*陳壽曰：「駱統抗明大義，辭切理至，值權方閉不開。」

## 據

*《三國志·吳書·虞陸張駱陸吾朱傳》
陸瑁

**陸瑁**字**子璋**，吳相遜弟也。

瑁少好學篤義。州郡辟舉，皆不就。時尚書暨艷盛明臧否，差斷三署。頗揚人暗昧之失，以顯其謫。瑁與書曰：「夫聖人嘉善矜愚，忘過記功，以成美化。加今王業始建，將一大統，此乃漢高棄瑕錄用之時也，若令善惡異流，貴汝穎月旦之評，誠可以厲俗明教，然恐未易行也。宜遠模仲尼之泛愛，中則郭泰之弘濟，近有益於大道也。」艷不能行，卒以致敗。

嘉禾元年，大帝征瑁，拜議郎、吏部尚書。帝忿公孫淵之巧詐反覆，欲親征之，瑁上疏諫之，帝未許。帝再覽瑁書，嘉其詞理端切，遂不行。

赤烏二年，瑁卒。瑁二子喜，英。

## 評
*《三國志》評曰：陸瑁篤義規諫，君子有稱焉。

## 據
*《三國志·吳書·虞陸張駱陸吾朱傳》
陸喜

**陸喜**字**恭仲**，吳瑁子，遜侄也。

喜少有聲名，涉文籍，好人倫，好學有才思。孫皓時為吏部尚書，累遷。

嘗為自敘，其略曰：「劉向省《新語》而作《新序》，桓譚詠《新序》而作《新論》。餘不自量，感子雲之《法言》而作《言道》，睹賈子之美才而作《訪論》，觀子政《洪範》而作《古今曆》，鑒蔣子通《萬機》而作《審機》，讀《幽通》、《思玄》、《四愁》而作《娛賓》、《九思》，真所謂忍愧者也。」其書近百篇。

吳滅，又作《西州清論》傳於世，借稱諸葛孔明以行其書也。有《較論格品篇》曰：「或問予，薛瑩最是國士之第一者乎？答曰：'以理推之，在乎四五之間，問者愕然請問。答曰：'夫孫皓無道，肆其暴虐，若龍蛇其身，沈默其體，潛而勿用，趣不可測，此第一人也。避尊居卑，祿代耕養，玄靜守約，沖退澹然，此第二人也。侃然體國思治，心不辭貴，以方見憚，執政不懼，此第三人也。斟酌時宜，在亂猶顯，意不忘忠，時獻微益，此第四人也。溫恭修慎，不為諂首，無所雲補，從容保寵，此第五人也。過此已往，不足複數。故第二已上，多淪沒而遠悔吝，第三已下，有聲位而近咎累。是以深識君子，晦其明而履柔順也。'問者曰：'始聞高論，終年啟寤矣。'」

太康中，晉武帝下詔曰：「偽尚書陸喜等十五人，南士歸稱，並以貞潔不容皓朝，或忠而獲罪，或退身修志，放在草野。主者可皆隨本位就下拜除，敕所在以禮發遣，須到隨才授用。」乃以喜為散騎常侍，卒。有一子育，為尚書郎、弋陽太守。

## 據
*《三國志·吳書·虞陸張駱陸吾朱傳》
*《晉書·列傳二十四》
陸績

**陸績**字**公紀**，漢吳郡吳人也。父康，為廬江太守。

績年六歲，於九江見袁術。術出橘，績懷三枚，去，拜辭墮地，術謂曰：「陸郎作賓客而懷橘乎？」績跪答曰：「欲歸遺母。」術大奇之。

孫策在吳，張昭、張紘、秦松為上賓，共論四海未泰，須當用武治而平之，績年少末坐，遙大聲言曰：「昔管夷吾相齊桓公，九合諸侯，一匡天下，不用兵車。孔子曰：『遠人不服，則修文德以來之。』今論者不務道德懷取之術，而惟尚武，績雖童蒙，竊所未安也。」昭等異焉。

績容貌雄壯，博學多識，星曆算數無不該覽。虞翻舊齒名盛，龐統荊州令士，年亦差長，皆與績友善。孫權統事，辟為奏曹掾，以直道見憚。出鬱林太守，加偏將軍，給兵二千人。績有躄疾，又意在儒雅，非其志也。雖有軍事，著述不廢，作《渾天圖》，注《易》釋《玄》，皆傳於世。

豫自知亡日，乃為辭曰：「有漢志士吳郡陸績，幼敦《詩》、《書》，長玩《禮》、《易》受命南征，遘疾遇厄，遭命不幸，嗚呼悲隔！」又曰：「從今已去，六十年之外，車同軌，書同文，恨不及見也。」年三十二卒。

長子**宏**，為會稽南部都尉；次子**睿**，長水校尉。

## 評

*《三國志》評曰：「陸績之於揚《玄》，是仲尼之左丘明，老聃之莊周矣；以瑚璉之器，而作守南越，不亦賊夫人歟！」

## 據

*《三國志·吳書·虞陸張駱陸吾朱傳》
暨艷

**暨艷**字**子休**，吳吳郡人也。張溫引致與孫權，以為選曹郎，至尚書。

艷性狷厲，好為清議，見時郎署混濁淆雜，多非其人，欲臧否區別，賢愚異貫。彈射百僚，核選三署，率皆貶高就下，降損數等，其守故者十未能一，其居位貪鄙，志節污卑者，皆以為軍吏，置營府以處之。而怨憤之聲積，浸潤之譖行矣。或言艷及選曹郎徐彪，專用私情，愛憎不由公理。艷、彪皆坐自殺。

## 據

*《三國志·吳書·虞陸張駱陸吾朱傳》
駱俊

**駱俊**，字**孝遠**，漢會稽烏傷人，有文武才幹，少為郡吏，察孝廉，補尚書郎，擢拜陳相。值袁術僭號，兄弟忿爭，俊厲威武，保疆境，賊不敢犯。養濟百姓，災害不生，歲獲豐稔。後術軍眾饑困，就俊求糧，俊疾惡術，初不應答。術怒，密使人殺之。

## 據
*《吳志·駱統傳》
*《後漢書》
朱據

**吳雲陽侯朱據**字**子範**，吳郡吳人也。

黃武初，征拜五官郎中，補侍御史。是時選曹尚書暨艷，疾貪污在位，欲沙汰之。據以為天下未定，宜以功覆過，棄瑕取用，舉清厲濁，足以沮勸，若一時貶黜，懼有後咎。艷不聽，卒敗。

上咨嗟將率，發憤歎息，追思呂蒙、張溫，以為據才兼文武，可以繼之，自是拜建義校尉，領兵屯湖孰。黃龍元年，帝遷都建業，征據尚公主，拜左將軍，封雲陽侯。二年，魏人隱蕃詐使吳，據同廷衛郝普盛贊蕃「王佐之才」，迄蕃刑誅，普自殺，據禁止數歲。

嘉禾中，始鑄大錢，一當五百。後據部曲應受三萬緡，工王遂詐而受之，典校呂壹疑據實取，考問主者，死於杖下，據哀其無辜，厚棺斂之。壹又表據吏為據隱，故厚其殯。上數責問據，據無以自明，藉草待罪。數月，典軍吏劉助覺，言遂所取，上大感寤，曰：「朱據見枉，況吏民乎？」乃窮治壹罪，賞助百萬。

赤烏九年，遷驃騎將軍。遭二宮構爭，據擁護太子，言則懇至，義形於色，守之以死，遂左遷新都郡丞。未到，中書令孫弘譖潤據，因上寢疾，弘為詔書追賜死，時年五十七。

據有姿貌膂力，又能論難，並謙虛接士，輕財好施，祿賜雖豐而常不足用。

## 評
*三國志評曰：虞翻古之狂直，因難免乎末世，然權不能容，非曠宇也。陸績之於揚《玄》，是仲尼之左丘明，老聘之嚴周矣；以瑚璉之器，而作守南越，不亦賊夫人歟！張溫才藻俊茂，而智防未備，用致艱患。駱統抗明大義，辭切理至，值權方閉不開。陸瑁篤義規諫，君子有稱焉。吾粲、朱據遭罹屯蹇，以正喪身，悲夫！

## 據
*《三國志·吳書·虞陸張駱陸吾朱傳》
朱熊

**朱熊**者，吳吳郡人，朱據之子也。

其父據因太子之爭被矯詔賜死。孫亮時，復讓熊領兵。熊為全公主所謂死。

## 據
*《三國志》·吳書·虞陸張駱陸吾朱傳
朱宣

**朱宣**者，吳吳郡人，朱熊子，朱據孫也。

永安中，景帝追錄熊前功，以宣襲爵雲陽侯，尚公主。

末帝時，至驃騎將軍。

## 據
*《三國志》·吳書·虞陸張駱陸吾朱傳
濟州特別自治道

**濟州特別自治道**（韓國語︰제주특별자치도），大韓民國之島也，位其南西，簡曰**濟州**，古稱耽羅。

## 政區
### 市
* 濟州市 (제주시)
* 西歸浦市 (서귀포시)

## 史

## 人
* 金萬德

## 島

* 牛島
* 馬羅島

## 它典
* 濟州特別自治道政府
竹島 (鬱陵郡)

**竹島**，又**竹嶼**，大韓民國慶尚北道鬱陵郡之島也，位其東，居民僅三人耳。

## 參見
*鬱陵島
夏侯氏

**夏侯氏**出姒姓，周王天下，以興滅國繼絕世，封禹之後於杞。傳至杞簡公為楚所滅，簡公弟亡走魯，魯悼公以其夏禹之後為侯，稱**夏侯氏**。

## 名士

漢汝陰侯夏侯嬰

漢大將軍高安忠侯夏侯惇

漢征西將軍博昌湣侯夏侯淵

夏侯玄
吾粲

**吾粲**字**孔休**，漢吳郡烏程人也。

孫河深奇之，表粲為曲阿丞，遷為長史，治有名跡。雖起孤微，與同郡陸遜等比肩齊聲矣。

孫權為車騎將軍，召為主簿，出為山陰令，還為參軍校尉。

黃武元年，與呂範、賀齊等俱以舟師拒魏將曹休於洞口。值天大風，諸船綆紲斷絕，漂沒著岸，為魏軍所獲，或覆沒沉溺，其大船尚存者，水中生人皆攀緣號呼，他吏士恐船傾沒，皆以戈矛撞擊不受。粲與黃淵獨令船人以承取之，左右以為船重必敗。粲曰：「船敗，當俱死耳！人窮，奈何棄之。」粲、淵所活者百餘人。

還，遷會稽太守，召處士謝譚為功曹，譚以疾不詣，粲教曰：「夫應龍以屈伸為神，鳳凰以嘉鳴為貴，何必陷形於天外，潛鱗於重淵者哉？」拜粲昭義中郎將，與呂岱討平山越，入為屯騎校尉、少府，遷太子太傅。

粲遭二宮之變，抗言執正，明嫡庶之分，欲使魯王孫霸出駐夏口，遣楊竺不得令在都邑，又數以消息語陸遜。遜時駐武昌，連表諫爭。由此為霸、竺等所譖害，下獄誅。

## 評

*《三國志》評曰：「吾粲、朱據遭罹屯蹇，以正喪身，悲夫！」

## 據

*《三國志·吳書·虞陸張駱陸吾朱傳》
漢孝元皇帝

**漢孝元皇帝**，諱奭，宣帝長子也，元鳳五年生。母漢恭哀皇后，生於民間。黃龍元年宣帝崩，以太子嗣。

為太子，上言曰「持刑太深，宜用儒生」，宣帝斥曰：「漢家自有制度，本以霸王道雜之，奈何純任德教，用周政乎！且俗儒不達時宜，好是古非今，使人眩於名實，不知所守，何足委任？」歎「亂我家者，太子也！」遂疏之。以其許皇后生，雖愛淮陽王欽而不廢太子。

崇儒，多出擊匈奴。建昭三年，西域都護甘延壽、副都護陳湯矯制出擊，誅郅支單于，自無反漢之單于。

竟寧元年，呼韓邪單于入朝求親，以宮女王嬙許之。同年崩，葬渭陵。太子驁嗣。

元帝時，漢歷孝武大肆開邊、昭宣休息而中興，疆域戶口為炎漢之最。唯豪強兼併甚烈，又縱容戚宦，漢家中衰亦自此始。

嘗立廟號**高宗**，建武間除。

## 家屬

*父 漢中宗孝宣皇帝 詢
*母 漢孝宣許皇后 平君

*妻 漢孝元王皇后
**子 漢孝成皇帝 驁
*妻 漢孝元傅昭儀
**子 漢定陶共王 康
**女 漢平都公主
*妻 漢孝元馮昭儀
**子 漢中山孝王 興
*妻 漢孝元衛婕妤
**女 漢潁邑公主
*妻 司馬良娣 元帝為太子時妃，早卒

## 據
*《漢書·元帝紀》
漢孝平皇帝

**漢孝平皇帝**，諱**衎**，初諱**箕子**，元帝孫，中山孝王興之子也。母曰衞姬。

## 紀
漢元延四年生。元壽二年，從父哀帝崩，無嗣。太皇太后臨朝，詔迎中山王箕子入繼大統。秋，即皇帝位。時帝年九歲，太后稱制，委政於大司馬王莽。

元始元年春，羣臣奏言莽功德盛大，乃拜太傅，號安漢公。莽恐帝外家衞氏分權，乃白太后，遣使拜帝母衞姬為中山孝王后，留居中山，不得至京師。

二年春，詔更諱衎。莽欲專國政，復奏言博採選女，實欲以己女配帝為后。三年，莽子王宇以血灑莽第，事發被誅。莽遂深窮黨與，誣殺衞氏支屬，海內震動。四年春正月，遣使分行天下，觀風俗，詐造歌謠以頌莽德。二月，立莽女為皇后，納徵黃金二萬斤。

五年，莽奏尊宣帝為中宗，元帝為高宗。又遣使誘塞外羌人獻地，置西海郡。是歲，帝年益壯，知莽專恣，內不說。冬十二月，莽因臘日進椒酒，置毒酒中。丙午，帝崩於未央宮，年十四。葬康陵。莽乃選宣帝玄孫之幼者，迎嬰為嗣，自稱「攝皇帝」。初，上廟號曰**元宗**，至光武建武中除之。

## 宗室
*父：中山孝王劉興
*母：衞姬
**皇后：孝平皇后王氏

## 據
秦漢魏晉南朝天子列表

秦既亡周，混一天下，王政上尊號為皇帝，秦二世無道，竟至速亡。炎漢繼起，四百五十餘載為魏代，魏又為晉代，五十二年中原淪喪於胡種，晉室南渡，又歷四代，為北朝所滅，王統泯亡。此表載秦起至陳亡間之天子，漢諸王及十六國主、北朝帝統宜見其表。

## 秦

*秦始皇帝 混一天下，上尊號為皇帝。
*秦二世皇帝
*秦王子嬰 聞沛公入關，出降，秦亡。

## 漢

*漢太祖高皇帝
*漢孝惠皇帝
*漢少帝恭 高皇后立，疑非皇室
*漢少帝弘 高皇后立，疑非皇室
*漢太宗孝文皇帝 高皇后崩，朝廷滅諸呂，疑少帝弘非孝惠子，故立代王恆為皇帝
*漢孝景皇帝
*漢世宗孝武皇帝
*漢孝昭皇帝
*漢廢帝昌邑王賀 孝昭崩，無子，以昌邑王入嗣。在位廿七日，霍光等以其無道，請孝昭上官皇后廢賀為海昏侯，改立戾太子據遺裔病已
*漢中宗孝宣皇帝
*漢孝元皇帝 嘗立廟號**高宗**，後除
*漢孝成皇帝 嘗立廟號**統宗**，後除
*漢孝哀皇帝
*漢孝平皇帝 嘗立廟號**元宗**，後除
*漢孺子嬰 王莽代漢，漢中斷
*新皇帝王莽
*漢淮陽武順王玄 新不世而亡，春陵兵立宗室玄為皇帝
*漢世祖光武皇帝 皇帝玄為赤眉所破，蕭王秀遂即皇帝位以續漢祀，中興漢室。追封玄為淮陽王，謚武順
*漢顯宗孝明皇帝
*漢肅宗孝章皇帝
*漢孝和皇帝 嘗立廟號**穆宗**，後除
*漢孝殤皇帝
*漢孝安皇帝 孝殤無子，以清河孝王慶子入嗣。嘗立廟號**恭宗**，後除
*漢少帝懿 孝安崩，閰皇后無子，廢皇子保為濟陰王，改立濟北惠王壽子為皇帝，自理國政
*漢孝順皇帝 少帝懿崩，宦者孫程等誅閰氏，迎濟陰王保為皇帝。嘗立廟號**敬宗**，後除
*漢孝沖皇帝
*漢孝質皇帝 孝沖無子，以勃海孝王鴻子入嗣。
*漢孝桓皇帝 梁冀弒孝質，立蠡吾侯為皇帝。嘗立廟號**威宗**，後除
*漢孝靈皇帝 孝桓無子，以解瀆亭侯入嗣。
*漢少帝辯
*漢孝獻皇帝 董卓專國政，弒少帝辯，立陳留王協為皇帝。禪讓曹丕。漢昭烈謚**漢孝愍皇帝**。
*漢昭烈皇帝備 劉淵上廟號為烈祖
*漢後主禪 降曹魏，封安樂公。晉諡思公，劉淵諡孝懷皇帝

## 魏

*魏世祖文皇帝
*魏烈祖明皇帝
*魏邵陵厲公芳
*魏高貴鄉公髦
*魏元皇帝 禪讓司馬炎，魏亡。

## 晉

*晉世祖武皇帝
*晉孝惠皇帝 時八王之亂。
**晉趙王倫 篡位，後討平。
*晉孝懷皇帝 永嘉之亂，為漢所虜。
*晉孝愍皇帝 為趙所虜。
*晉中宗元皇帝 孝愍遭禍，即位於建康以存晉室。
*晉肅宗明皇帝
*晉顯宗成皇帝
*晉康皇帝
*晉孝宗穆皇帝
*晉哀皇帝
*晉廢帝海西公
*晉太宗簡文皇帝 桓溫廢皇帝奕為東海王，改立中宗少子為皇帝。
*晉烈宗孝武皇帝
*晉安皇帝
*晉恭皇帝 禪讓劉裕，晉亡。

## 宋

*宋高祖武皇帝
*宋少帝義符
*宋太祖文皇帝
**宋元凶劭 弒父得帝位，後討平。
*宋世祖孝武皇帝
*宋廢帝子業
*宋太宗明皇帝
*宋廢帝昱
*宋順皇帝 禪讓蕭道成，宋亡。

## 齊

*齊太祖高皇帝
*齊世祖武皇帝
*齊鬱陵王昭業
*齊海陵王昭文
*齊高宗明皇帝 蕭鸞弒君得位。
*齊廢帝東昏侯
*齊和皇帝 禪讓蕭衍，齊亡。

## 梁

*梁高祖武皇帝 侯景之亂，餓死臺城。
*梁太宗簡文皇帝
*梁豫章興文王
*梁世祖孝元皇帝
*梁貞陽閔侯
*梁敬皇帝 禪讓陳霸先，梁亡。

## 陳

*陳高祖武皇帝
*陳世祖文皇帝
*陳廢帝
*陳高宗孝宣皇帝
*陳後主長城煬公 隋入建康，俘皇帝，陳亡。

分類:秦本紀
分類:漢本紀
分類:曹魏本紀
分類:晉本紀
分類:劉宋本紀
分類:蕭齊本紀
分類:南梁本紀
分類:南陳本紀
孫翊

**孫翊**字**叔弼**，一名**儼**，吳大帝權之弟也。

初，太守朱治舉孝廉，司空辟。翊性峭急，喜怒快意，治數責數，諭以道義。及兄策新死，諸臣張昭等謂策當以兵屬翊，而策呼大帝，佩以印綬。

建安八年，以偏將軍領丹楊太守，時年二十。初大帝殺吳郡太守盛憲，孝廉媯覽、戴員匿於山。翊禮待覽、員，除大都督督兵、郡丞，而二人有報讎之意，數為責難，密與邊鴻謀逆。

九年，權出兵江夏，時翊作宴，為妻徐氏卜之，得兇卦，遂止宴。翊常持刃，爾時有酒色，空手送客，為邊鴻殺之。

## 評
* 翊驍悍果烈，有兄策風。

## 據
* 《三國志》·吳書·宗室傳
隸書

**隸書**者，秦下邽人程邈所造也。邈字元岑，始為衙縣獄吏，得罪，始皇幽繫雲陽獄中。覃思十年，益大小篆方圓，而為隸書三千字，奏之。始皇善之，用為御史。以奏事繁多，篆字難成，乃用隸字。以為隸人佐書，故名隸書。蔡邕《聖皇篇》云︰「程邈刪古立隸，文甄酆六書。其四曰佐書是也。」

秦造隸書以赴急，速為官司刑獄用之，餘尚用小篆焉。漢亦因循，至和帝時，賈魴撰《滂喜篇》，以《蒼頡》為上篇，《訓纂》為中篇，滂喜為下篇，所謂三蒼也。皆用隸字寫之，隸法由茲，而廣酈道元《水經》，曰︰「臨淄人發古塚，得銅棺前板，外隱起為字，言齊太公六世孫胡公之棺也。惟三字是古，餘同今隸書。證知隸字出古，非始於秦時。若爾，則隸法當先於大篆矣。」按︰胡公者，齊哀公之弟，靖胡公也。五世六公，計一百餘年，當周穆王時也。又二百餘歲，至宣王之朝，大篆出矣。又五百餘，載至始皇之世，小篆出焉。不應隸書，而效小篆。然程邈所造書籍，共傳酈道元之說，未可憑也。

按八分，則小篆之捷，隸亦八分之捷。漢陳遵字孟公，京兆杜陵人。哀帝之世，為河南太守。善隸書，與人尺牘主皆藏之，以為榮此。其創開隸書之善也，爾後，鍾元常、王逸少各造其極焉。

蔡邕《隸書勢》曰︰「鳥跡之變，乃惟佐隸蠲彼繁文，崇茲簡，易修短，相副異體同勢。煥若星陳，鬱若雲布。纖波濃點，錯落其間，若鍾簴設，張庭燎飛，煙似崇臺，重宇層雲。冠山遠而望之，若飛龍在天，近而察之，心亂目眩。」成公《綏隸書勢》曰︰「蟲篆既繁草，槁近偽適之《中庸》，莫尚於隸。」

《贊》曰︰「隸合文質，程君是先，乃備風雅。如聆管絃長毫秋勁素體霜，妍摧鋒劍，折落點星，懸乍發紅，焰旋凝紫，煙金芝瓊，草萬世方傳。」

## 據
*唐張懷瓘《書斷》
孫奐

**吳沙羨侯孫奐**字**季明**，漢吳郡富春人，堅弟靜子，蓋武之後也。

兄皎既卒，奐代統其眾，以揚武中郎將領江夏太守，軍民稱之。

黃武五年，孫權攻石陽，奐使將軍鮮於丹帥五千人先斷淮道。自帥吳碩、張梁五千人為軍前鋒，降高城，得三將。大軍引還，權詔使在前住，駕過其軍，見奐軍陳整齊，權歎曰：「初吾憂其遲鈍，今治軍，諸將少能及者，吾無憂矣。」拜揚威將軍，封沙羨侯。

奐亦愛樂儒生，覆命部曲子弟就業，後仕進朝廷者數十人。

年四十，嘉禾三年卒。子承嗣。

## 評
*《三國志》評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎！故詳著雲。
*孫權歎曰：「初吾憂其遲鈍，今治軍，諸將少能及者，吾無憂矣。」

## 據
*《三國志》·吳書·宗室傳
孫承

**吳沙羨侯孫承**者，吳吳郡富春人，沙羨侯奐子，蓋武之後也。

曾以昭武中郎將代統兵，領郡。

赤烏六年卒，無子。庶弟壹襲爵。

## 評
*《三國志》評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎！故詳著云。

## 據
*《三國志》·吳書·宗室傳
孫壹

**魏吳侯孫壹**者，漢吳郡富春人，奐子，蓋武之後也。

兄承亡後，壹襲業為將。孫峻之誅諸葛恪也，壹與全熙、施績攻恪弟公安督諸葛融，融自殺。壹從鎮南遷鎮軍，假節督夏口。

及孫綝誅滕胤、呂據，據、胤皆壹之妹夫也，壹弟孫封又知胤、據謀，自殺。綝遣朱異潛襲壹。異至武昌，壹知其攻己，率部曲千餘奔魏。魏以壹為車騎將軍、儀同三司，封吳侯，以故主曹芳貴人邢氏妻子。吳永安二年（魏甘露四年）邢美色妒忌，下不堪命，壹及邢氏見弒。

## 據
*《三國志》·吳書·宗室傳
孫輔

**孫輔**字**國儀**，吳吳郡富春人，賁弟，蓋武之後也。

初以揚武校尉佐孫策平三郡。策討丹楊七縣，使輔西屯歷陽以拒袁術，並招誘余民，鳩合遺散。策西襲廬江太守劉勳，輔隨從，身先士卒，有功。策立輔為廬陵太守，撫定屬城，分置長吏。

孫權時，遷平南將軍，假節領交州刺史。遣使與曹操相聞，事覺權將其幽系之。數歲卒。子興、昭、偉、昕，皆歷列位。

## 評
*《三國志》評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎！故詳著雲。

## 據
*《三國志》·吳書·宗室傳
孫河

**孫河**字**伯海**，後漢吳郡人也。本俞氏，因孫策愛之，賜姓孫，列之屬籍，後為將軍，屯京城。

初，孫權殺吳郡太守盛憲，憲故孝廉媯覽、戴員匿於山中，孫翊為丹楊太守，皆禮致之。覽為都督，員為郡丞。及翊遇害，河馳赴宛陵，責怒覽、員，以不能全權，令使奸變得施。二人遂殺河，使人北迎揚州刺史劉馥，令住歷陽，以丹楊應之。

河有侄韶，子桓，皆吳重臣也。

## 據

*《三國志·吳書·宗室傳》
孫皎

**孫皎**字**叔朗**，吳吳郡富春人，靜子，蓋武之後也。

皎始拜護軍校尉，領眾二千餘人。是時曹操數出濡須，皎每赴拒，號為精銳。遷都護征虜將軍，代程普督夏口。黃蓋及兄孫瑜卒，又並其軍。

皎輕財能施，善於交結，與諸葛瑾至厚。皎曾下令曰："今所誅者曹氏，其百姓何罪？自今以往，不得擊其老弱。"由是江淮間多歸附者。

嘗以小故與甘寧忿爭，或以諫寧，寧曰："臣子一例，征虜雖公子，何可專行侮人邪！吾值明主，但當輸效力命，以報所天，誠不能隨俗屈典矣。"孫權聞之，以書讓皎。皎得書，上疏陳謝，遂與寧結厚。

後呂蒙當襲南郡，權欲令皎與蒙為左右部大督。蒙說權曰："若至尊以征虜能，宜用之。以蒙能，宜用蒙。昔周瑜、程普為左右部督，共攻匯陵，雖事決於瑜，普自恃久將，且俱是督，遂共不睦，幾敗國事，此目前之戒也。"權寤，謝蒙曰："以卿為大督，命皎為後繼。"擒關羽，定荊州，皎有力焉。

建安二十四年卒。

## 評
*《三國志》評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎！故詳著雲。

## 據
*《三國志》·吳書·宗室傳
孫韶

**孫韶**字**公禮**，漢吳郡富春人。本俞氏，孫策愛之，賜姓孫氏，列之屬籍。

韶年十七，繕治京城。起樓櫓，修器備議禦敵。孫權從椒丘還，夜至京城下營，試攻驚之，兵皆乘城傳檄備警，歡聲動地，頗射外人，權使曉喻乃止。明日見韶，甚器之。即拜承烈校尉，食曲阿、丹徒二縣。後為廣陵太守、偏將軍。

權為吳王，遷揚威將軍，封建德侯。王稱尊號，為鎮北將軍。

自帝西征，還都武昌，韶不進見者十餘年。帝還建業，乃得朝覲。帝問青州、徐州諸屯要害，遠近人馬眾寡，曹魏將帥姓名，盡具識之，有問咸對。上歡悅曰：「吾久不見公禮，不圖進益乃爾。」加領幽州牧、假節。赤烏四年卒，時年五十三。

韶身長八尺，儀貌都雅。為邊將數十年，善養士卒，得其死力。常以警疆場遠斥候為務，先知動靜而為之備，故鮮有負敗。

韶有五子：孫越，孫楷，孫異，孫奕，孫恢。

## 評
* 《三國志》評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎！故詳著云。
* 孫權歡悅曰：「吾久不見公禮，不圖進益乃爾。」

## 據
* 《三國志》·吳書·宗室傳
孫匡

**孫匡**字**季佐**，漢吳郡富春人，堅子也。

舉孝廉茂才，未試用卒。時年二十餘。

## 據
*《三國志》·吳書·宗室傳
孫桓

**孫桓**字**叔武**，漢吳郡人，河之子也。本俞氏，孫策賜姓孫。

桓年二十五，拜安東中郎將，與陸遜共拒劉備。備軍眾甚盛，彌山盈谷，桓投力奮命。與遜戮力，備遂敗走。桓截其徑要，備逾山越險，僅乃得免，忿恚歎曰：「吾昔初至京城，桓尚小兒，而今迫孤乃至此也！」

桓以功拜建武將軍，封丹徒侯，下督牛港，作橫江塢，會卒。
## 評
*《三國志》評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎！故詳著雲。
*劉備忿恚歎曰：「吾昔初至京城，桓尚小兒，而今迫孤乃至此也！」
## 據
*《三國志》·吳書·宗室傳
孫賁

**孫賁**字**伯陽**，吳吳郡富春人，羌子，蓋武之後也。

賁早失二親。初為郡督郵守長。

孫堅於長沙舉義兵，賁去吏從征伐。堅薨，賁攝帥餘眾，扶送靈柩。

後袁術徙壽春，賁又依之。術從兄袁紹用會稽周昂為九江太守，紹與術不協，術遣賁攻破昂於陰陵。術表賁領豫州刺史，轉丹楊都尉，行征虜將軍，討平山越。為揚州刺史劉繇所迫逐，因將士眾還住歷陽。頃之，術復使賁與吳景共擊樊能、張英等，未能拔。

及孫策東渡，助賁、景破英、能等，遂進擊劉繇。繇走豫章。策遣賁、景還壽春報術，值術僭號，署置百官。除賁九江太守。賁不就，棄妻孥還江南。時策已平吳、會稽二郡，賁與策征廬江太守劉勳、江夏太守黃祖，軍旋，聞繇病死，過定豫章，上賁領太守，後封都亭侯。

建安十三年，使者劉隱奉詔拜賁為征虜將軍，領郡如故。在官十一年卒。子孫鄰嗣。

## 評
*《三國志》評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎！故詳著雲。

## 據
*《三國志》·吳書·宗室傳
孫泰

**孫泰**，漢吳郡富春人，匡子也。

泰乃曹氏之甥，為長水校尉。

嘉禾三年，從大帝圍新城，中流矢死。子秀襲爵。

## 據
*《三國志》·吳書·宗室傳
後漢

:**後漢**亦言光武中興後之漢朝，詳閱漢之文。
**漢**，五代也。初，契丹滅晉，晉北平王幽州道行營招討使劉知遠以中原無主，稱帝太原，改國號**漢**。翌年崩，子承祐嗣，大權一決於勳臣，帝覺而謀誅之，時郭威領兵在外，聞元勳受害，乃以清君側還攻京師，弒君，立劉贇為皇帝。旋篡漢。漢興僅四年二帝，為五代至促者。

## 漢世系

*漢高祖睿文聖武昭肅孝皇帝暠
*漢隱皇帝承祐
孫秀

**孫秀**者，字彥才。吳吳郡富春人，泰子也。

初為前將軍、夏口督。

秀公室至親，握兵在外，孫皓意不能平。建衡二年，皓遣何定將五千人至夏口獵鹿三千口供廚。

先是，民間歛言秀當見圖，而定遠獵，秀遂驚，夜將妻子親兵數百人奔晉。晉以秀為驃騎將軍、交州牧、儀同三司，封會稽公。

## 評
*《三國志》評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎！故詳著雲。

## 據
*《三國志》·吳書·宗室傳
*《世說新語·惑溺》引《太原郭氏錄》
孫胤

**吳丹楊侯孫胤**者，吳吳郡富春人，皎子也。

大帝追錄其父之功，封胤為丹楊侯。胤卒，無子。弟晞嗣。

## 評
*《三國志》評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎！故詳著云。

## 據
*《三國志》·吳書·宗室傳
玄菟郡

**玄菟郡**，漢武帝元封四年開。王莽曰樂鮮，屬幽州。應劭曰：「故朝鮮國也。」
漢末為公孫度所據，晉陷高句麗，後歸慕容垂；子寶，以句麗王安為平州牧居之。及至唐高宗平高句麗，方復還。

## 歷任太守
* 耿臨
* 五鹿充宗
* 霍雲
* 宣彪
* 姚光
* 公孫域
* 公孫度
* 公孫
* 王頎
* 侯玄嗣 
* 裴武
* 高詡
* 劉佩
* 乙逸
* 吉貞
* 高隱

## 註


## 據
*《漢書》地理志
*《遼史》地理志
孫松

**孫松**，吳吳郡富春人，翊子也。

為射聲校尉、都鄉侯。黃龍三年卒。

諸葛亮與兄瑾書曰：「既受東朝厚遇，依依於子弟。又子喬良器，為之惻愴。見其所與亮器物，感用流涕。」其悼松如此，由亮養子喬咨述故云。

## 據
*《三國志》·吳書·宗室傳
孫晞

**孫晞**者，東吳吳郡富春人，孫皎之子也。生卒年不詳。

其兄孫胤死後，晞嗣爵。領兵，有罪自殺，國除。弟孫咨、孫彌、孫儀皆將軍，封侯。

## 評
*《三國志》評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎！故詳著雲。

## 據
*《三國志》·吳書·宗室傳
孫楷

**孫楷**者，吳吳郡富春人，韶子也。

為武衛大將軍、臨成侯。兄孫越卒，代京下督。

天璽元年，征楷為宮下鎮驃騎將軍。

初永安賊施但等劫孫皓弟孫謙，襲建業，或白楷二端不即赴討者，皓數遣詰楷。楷常惶怖，而卒被召，遂將妻子親兵數百人歸晉，晉以為車騎將軍，封丹楊侯。

## 評
*《三國志》評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎！故詳著雲。

## 據
*《三國志》·吳書·宗室傳
孫鄰

**孫鄰**者，（?－249），吳吳郡富春人，賁子也。

年九歲，代領豫章，近封都鄉侯。在郡垂二十年，討平叛賊，功績修理。召還武昌，為繞帳督。

時太常潘浚掌荊州事，陳留人舒燮有罪下獄，浚嘗失燮，欲置之於法。論者多為有言，浚猶不釋。鄰謂浚曰：「舒伯膺兄弟爭死，海內義之，以為美談，仲膺又奉國舊意。今君殺其子弟，若天下一統，青蓋北巡，中州士人必問仲膺繼嗣，答者雲潘承明殺燮，於事何如？」浚意即解，燮用得濟。

鄰遷夏口沔中督、威遠將軍，所居任職。

赤烏十二年卒。子苗嗣。

## 據
*《三國志》·吳書·宗室傳
葛利斯五八一丙

**葛利斯五八一丙**者，外太陽系行星也，大於地球五成。人久不見之，及至二零零七年，瑞士天文學家始察之。傳有類地球，或可舍矣。然萬事方始，未知實否。
孫英

**孫英**者，吳吳郡富春人，宣太子子也。

五鳳元年，英以大將軍孫峻擅權，謀誅峻，事覺自殺，國除。

## 據
*《三國志》·吳書·吳主五子傳
孫慮

**孫慮**字**子智**，漢吳郡富春人，吳大帝子也。

慮少敏惠有才藝，帝器愛之。

黃武七年，封建昌侯。後二年，丞相顧雍等奏慮性聰體達，所尚日新，比方近漢，宜進爵稱王，上未許。久之，尚書僕射存上疏，上乃許之，於是假節、開府，治半州，慮以皇子之尊，富於春秋，遠近嫌其不能留意。及至臨事，遵奉法度，敬納師友，過於眾望。

年二十，嘉禾元年卒。無子，國除。

## 評
*《三國志》評曰：「慮有好善之姿，規自砥礪，或短命早終，或不得其死，哀哉！」

## 據
*《三國志·吳書·吳主五子傳》
吳文帝

**吳昭獻文皇帝**諱**和**字**子孝**，漢吳郡富春人，吳大帝子也。

少以母王氏有寵見愛，年十四，使中書令闞澤教以書藝。好學下士，甚見稱述。

赤烏五年，立為太子，時年十九。闞澤為太傅，薛綜為少傅，而蔡穎、張純、封甫、嚴維等皆從容侍從。

是後王夫人與全公主有隙。帝嘗寢疾，太子和祭祠於廟。太子妃叔父張休居近廟，邀太子和過所居。全公主使人覘視，因言太子不在廟中，專就妃家計議，又言王夫人見上寢疾，有喜色。帝由是發怒，夫人憂死，而太子和寵稍損，懼於廢黜。

魯王霸覬覦滋甚。陸遜、吾粲、顧譚等數陳適庶之義，理不可奪，全寄、楊竺為霸支黨，譖訴日興。粲遂下獄誅，譚徙交州。帝沈吟者歷年，後遂幽閉太子和。於是驃騎將軍朱據、尚書僕射屈晃率諸將吏泥頭自縛，連日詣闕請太子和。帝登白爵觀見，甚惡之，敕據、晃等無事。

帝欲廢和立亮，無難督陳正、五營督陳象上書，稱引晉獻公殺申生，立奚齊，晉國擾亂。又據、晃固諫不止。帝大怒，族誅正、象，據、晃牽入殿，杖一百，竟徙和於故鄣，群司坐諫誅放者十數。眾咸冤之。

太元二年正月，封和為南陽王，遣之長沙。四月，大帝崩，諸葛恪秉政。恪即和張妃之舅也。又恪有徙都意，使治武昌宮，民間或言欲迎南陽王和。及恪被誅，孫峻因此奪王璽綬，徙新都。又遣使者賜死。王與張妃辭別，張亦自殺，舉邦傷焉。

景帝立，封和子皓烏程侯，自新都之本國。景帝崩，皓即祚，追諡和曰**文皇帝**，改葬明陵，令丞奉守。

## 家屬
### 祖
* 武烈帝堅，祖也
* 孫破虜吳夫人，祖母太夫人也

### 叔伯父
* 策，伯
* 翊，三叔
* 匡，四叔
* 朗，叔

### 姑
*孫氏，適曲阿人弘咨
*孫氏，陳氏妻
*孫夫人，嫁漢昭烈帝

### 父
* 孫權，吳大帝

### 兄弟
* 登，長兄
* 慮，次兄
* 霸，四弟
* 奮，五弟
* 休，六弟
* 亮，末弟

### 姊妹
* 魯班，字大虎
* 孫氏，權次女。劉纂妻，早卒。
* 魯育，字小虎，权三女，先配朱据，後配劉纂。
* 孫氏， 滕胤妻。

### 妃
* 鄧夫人
* 何氏，孫皓母。

### 子
* 皓，吳末帝。
* 德，孫休時封錢唐侯，孫皓弟。
* 謙，孫休時封永安侯，孫皓弟
* 俊，皓嫡弟。
* 女子，嫁陸抗子景。

## 評
*《三國志》評曰：「和有好善之姿，規自砥礪，或短命早終，或不得其死，哀哉！」

## 據

*《三國志·吳書·吳主五子傳》
刀

**刀**，到也。其末曰鋒，若鋒刺之利也。其本曰環，形似環也。然則直而本環者，刀也。曲而本不環者，削也。

見於《武經總要》者，共八種，曰手刀、曰掉刀、曰屈刀、曰偃月刀、曰戟刀、曰眉尖刀、曰鳳嘴刀、曰筆刀。

《證治要訣》曰︰「刀傷血不止，一味白芍藥散，白酒調服，即以散摻傷處。或其血出不透，致惡血壅滯，傷處赤腫，或攻四肢頭面，並雞鳴散，或煎紅花調黑神散。其有血出不止，勢難遏者，用龍骨乳香等分研末窒患處，蛇魚草搗塞尤妙，非特可治刀傷，撲血不止亦可。」
## 據
*漢劉熙《釋名》
*明茅元儀《武備志》
*明戴思恭《證治要訣》
*趙宋曾公亮、丁度《武經總要》
吳宣太子

**吳宣太子登**字**子高**，漢吳郡富春人，吳大帝長子也。

曹魏黃初二年，以權為吳王。拜登東中郎將，封萬戶侯，登辭侯不受。是歲，立登為太子。選置師傅，銓簡秀士，以為賓友。於是諸葛恪、張休、顧譚、陳表等以選入。侍講詩書，出從騎射。王欲登讀《漢書》，習知近代之事，以張昭有師法，重煩勞之，乃令休從昭受讀，還以授登。登待接寮屬，略用布衣之禮，與恪、休、譚等或同輿而載，或共帳而寐。太傅張溫言於王曰：「夫中庶子官最親密，切問近對，宜用雋德。」於是乃用表等為中庶子。後又以庶子禮拘，復令整巾侍坐。

黃龍元年，權稱尊號，立為皇太子，以恪為左輔，休右弼，譚為輔正，表為翼正都尉，是為四友。而謝景、范慎、刁玄等皆為賓客，於是東宮號為多士。

帝遷都建業。徵上大將軍陸遜輔登鎮武昌，領宮府留事。登或射獵，當由徑道，常遠避良田，不踐苗稼，至所頓息，又擇空間之地，其不欲煩民如此。又失盛水金馬盂，覺得其主，左右所為，不忍致罰，呼責數之，長遣歸家，敕親近勿言。

嘉禾三年，帝征新城，使登居守，總知留事。時年穀不豐，頗有盜賊，乃表定科令，所以防禦，甚得止奸之要。

登將拜太子。辭曰：「本立而道生，欲立太子，宜先立後。」立凡二十一年，年三十三卒，臨終，上疏帝，語在此。

既絕而後書聞，帝益以摧感，言則隕涕。是歲，赤烏四年也。諡登曰宣太子。

子璠、希，皆早卒，次子孫英，封吳侯。

## 評
*《三國志》評曰：孫登居心所存，足為茂美之德。

## 據
*《三國志》·吳書·吳主五子傳
匈牙利

**匈牙利**，又曰**馬駕**，其人自呼曰馬紮兒，或為古匈奴別種。值我天寶年間葛薩歿而西侵，逼佛郎機境，有平原草澤，遂附羅馬教庭，守其東疆。

## 國歌
天祐馬駕，降福樂，助其正業，御強虜；天數千載延大祚，將與好時運，悲痛亦有時，悔誤盡洗脫！
吳魯王霸

**吳魯王霸**字**子威**，漢吳郡富春人也，吳大帝子也。

霸乃和同母弟也。和為太子，霸為魯王，寵愛崇特，與和無殊。

頃之，太子和、霸不穆之聲聞於帝耳，帝禁斷往來，假以精學。督軍使者羊衟上疏帝。

時全寄、吳安、孫奇、楊竺等陰共附霸，圖危太子。譖毀既行，太子以敗，霸亦賜死。霸賜死後，又誅寄、安、奇等，咸以黨霸構和故也。霸二子，基、壹。

## 評
*《三國志》評曰：霸以庶干適，固取危亡之道也。

## 據
*《三國志·吳書·吳主五子傳》
孫奮

**吳章安侯奮**字**子揚**，吳大帝子也，母仲姬。

太元二年，立為齊王，居武昌。大帝崩，太傅諸葛恪不欲諸王處江濱兵馬之地，徙王於豫章。王怒，不從命，又數越法度。恪上箋諫，語見此。

王得箋懼，遂移南昌，遊獵彌甚，官屬不堪命。及恪誅，王下住蕪湖，欲至建業觀變。傅相謝慈等諫王，王殺之。坐廢為庶人，徙章安縣。太平三年，封為章安侯。

建衡二年，末帝左夫人王氏卒。帝哀念過甚，朝夕哭臨，數月不出，由是民間或謂帝崩，訛言奮與上虞侯奉當有立者。奮母仲姬墓在豫章，豫章太守張俊疑其或然，掃除墳塋。帝聞之，車裂俊，夷三族，誅奮及其五子，國除。

## 評
*《三國志》評曰：奮不遵軌度，固取危亡之道也。其誅夷，橫遇飛禍矣。

## 據
*《三國志·吳書·吳主五子傳》
孫壹 (宛陵侯)

**孫壹**，魯王霸之子，吳吳郡富春人也。

初封宛陵侯。

末帝即位，迫文帝、霸舊隙，削壹爵土，與祖母謝姬俱徙會稽烏傷縣。

## 據
*《三國志·吳書·吳主五子傳》
孫基

**孫基**，吳魯王霸子也。

五鳳中，封為吳侯，侍廢帝在內。

太平二年，盜乘御馬，收獄。帝問侍中刁玄曰：「盜乘御馬罪云何？」玄對曰：「科應死。然魯王早終，惟陛下哀原之。」亮曰：「法者，天下所共，何得阿以親親故邪？當思惟可以釋此者，奈何以情相迫乎？」玄曰：「舊赦有大小，或天下，亦有千里、五百里赦，隨意所及。」亮曰：「解人不當爾邪！」乃赦宮中，基以得免。

末帝即位，迫和、霸舊隙，削基爵土，與祖母謝姬俱徙會稽烏傷縣。

## 據
*《三國志·吳書·吳主五子傳》
妲己

**妲己**，殷紂之妃也。

## 史載
紂伐有蘇，有蘇女以妲己，美而辯，用心邪僻，夸比於禮，戚施於貌。紂好酒淫樂，不離妲己，其言是從，所譽者貴之，憎者誅之。乃使師延作朝歌北鄙之音，北里之舞，靡靡之樂。造鹿臺為瓊室玉門，其大三里，高千尺，七年乃成。厚賦稅，以實鹿臺之財，盈鉅橋之粟，燎焚天下之財，罷苦萬民之力。故狗馬奇物，充牣宮室，以人食獸，廣沙丘苑臺，以酒為池，懸肉為林，男女裸相逐於其間。宮中九市，為長夜之飲。百姓怨望，諸侯有叛者。妲己以為罰輕誅薄，故威不立，乃重為刑辟，為熨斗，以火燒燃，使人舉之手爛，更為銅柱以膏塗之，加於炭火之上，使有罪緣之。紂與妲己，以為大樂，名曰炮烙之刑。後周武王斬紂頭，懸之白旗。並殺妲己。

## 文學
妲己亦見諸於明小說《封神演義》，傳曰妲己乃冀州侯蘇護女，及長，美姿貌，殊色絕倫。當是時，紂王荒淫無道，不敬神明，女媧命軒轅墳三妖亡其社稷。紂王素漁色，召妲己入朝歌，至恩州驛，軒轅墳狐狸精攝其魂，遂據妲己肉身。及居壽仙宮，妲己以魅術惑亂君心，誣害王后姜氏，逐兩王子，乃冊立中宮。妲己既封后，讒殺商容、梅伯諸臣，囚西伯侯姬昌於羑里，又召王貴人、胡喜媚入侍。王貴人，琵琶精也；胡喜媚，雉雞精也。二妖隱其祟形，托身於宮院，同受女媧興周滅商敕諭。喜媚尤狡黠，黨從妲己為惡，以計害比干，剜其心。自是綱紀大亂，天下諸侯皆反。周武王、姜子牙等陷朝歌，逮妲己、喜媚與王貴人問罪，旋斬之。

## 據
*《古今圖書集成》明倫·彙編·宮闈典·皇后部·列傳一·紂妃妲己
謝景

**謝景**者字**叔發**，漢南陽宛人也。

景于郡有治跡，吏民稱之，以為前有顧劭，其次即景。

數年卒官。

## 據
*《三國志·吳書·吳主五子傳》
全柔

**全柔**，漢吳郡錢唐人，琮父也。

漢靈帝時舉孝廉、補尚書郎右丞。董卓用事，棄官歸。後州辟別駕從事，詔書就拜會稽東部都尉。

孫策到吳，柔舉兵先附，策表柔為丹楊都尉。

孫權為車騎將軍，以柔為長史，徙桂陽太守。

## 據
*《三國志·吳書·賀全呂周鐘離傳》
賀齊

**吳山陰侯賀齊**字**公苗**，漢會稽山陰人也。

齊少為郡吏。時山越賊千餘人舉兵攻縣。齊率吏民開城門突擊，大破之，威震山越。

建安元年，孫策察齊孝廉。

八年，建安、漢興、南平亂，齊進兵建安，立都尉府，郡之五千兵皆受齊調度。時賊洪明等五人率各萬戶反。齊遂分兵進討明等，大破之。臨陣斬明，其眾皆降。拜平東校尉。

十三年，遷威武中郎將，討丹陽賊。齊大破之，其餘皆降，斬首七千。權授齊新都郡太守，加偏將軍。

十六年，吳郡余杭起賊，復數千人，齊即復破之。孫權賜齊軿車駿馬，使齊就己車。

十八年，豫章民起為賊亂，眾萬餘人。齊討平之，遷奮武將軍。

二十年，從權征合淝。時徐盛被創失矛，齊引兵拒擊，得盛所失。

二十一年，鄱陽尤突受曹操印綬反。齊與陸遜討破突，斬首數千，餘黨震服。丹楊三縣皆降，得精兵八千人。拜安東將軍，封**山陰侯**，出鎮江上，督扶州以上至皖。

黃武初，魏使曹休來伐，齊以道遠後至。會洞口東吳諸軍遭風流溺，將士失色，賴齊未濟，偏軍獨全，諸將倚以為勢。蒙沖斗艦之屬，望之若山。休等憚之，遂引軍還。遷後將軍，假節領徐州牧。

四年卒，子達及弟景皆有名，為佳將。

#### 家屬

*子 達
*弟 景

#### 特徵

齊性奢綺，尤好軍事，兵甲器械極為精好，所乘船奢華至極。

## 評

*《三國志》評曰：「山越好為叛亂，難安易動，是以孫權不遑外御，卑詞魏氏。凡此諸臣，皆克寧內難，綏靜邦域者也。呂岱清恪在公；周魴譎略多奇；鍾離牧蹈長者之規；全琮有當世之才，貴重於時，然不檢奸子，獲譏毀名雲。」

## 據

*《三國志·吳書·賀全呂周鐘離傳》
全琮

**吳錢唐侯全琮**字**子璜**，漢吳郡錢唐人，柔子也。

是時中原士人避亂而南，琮傾家給濟，依琮居者以百數，遂顯名遠近。

孫權以為奮威校尉，授兵數千人，使討山越。遷偏將軍。

建安二十四年，劉備將關羽圍樊、襄陽，琮上疏陳羽可討之計，權時已與呂蒙謀之。及擒羽，權置酒公安。顧謂琮曰：「君前陳此，孤雖不相答，今日之捷，抑亦君之功也。」封**陽華亭侯**。

黃武元年，魏以舟軍大出洞口，**吳王**權使呂範督諸將拒之，軍營相望。敵數千人出江中，琮帶甲仗兵擊破之。遷綏南將軍，進封**錢唐侯**。

四年，假節領九江太守。

七年，王到皖，使琮與輔國將軍陸遜擊曹休，破之於石亭。是時丹楊、吳、會稽民復為賊，王分三郡險地為東安郡，琮領太守，大破賊眾。

黃龍元年，遷衛將軍、左護軍、徐州牧，尚公主。

嘉禾二年，督步騎五萬征六安，大破之。

赤烏九年，遷右大司馬、左軍師。大帝將圍朱崖州及夷州，皆先問琮。琮諫之，帝不聽。軍行經歲，士眾疾疫死者十有八九，帝深悔之。

赤烏十二年卒，子懌嗣。

琮為人恭順，善於承顏納規，言辭未嘗切迕。

#### 家屬

*父 柔
*兄 名不詳
*子 緒
*子 寄
*子 懌
*子 **吳**
*侄 禕
*侄 靜
*侄 儀

## 評

*《三國志》評曰：「山越好為叛亂，難安易動，是以孫權不遑外御，卑詞魏氏。凡此諸臣，皆克寧內難，綏靜邦域者也。全琮有當世之才，貴重於時，然不檢奸子，獲譏毀名云。」

## 據

*《三國志·吳書·賀全呂周鐘離傳》

__NOTOC__
全懌

**魏臨湘侯全懌**者，吳吳郡錢唐人，琮子也。

襲父業領兵，救諸葛誕於壽春，出城先降，魏以為平東將軍，封**臨湘侯**。

#### 家屬

* 祖 柔
* 父 琮
* 堂兄 禕
* 堂兄 靜
* 堂兄 儀

## 據

* 《三國志·吳書·賀全呂周鐘離傳》
全禕

**全禕**者，吳吳郡錢唐人也。

救諸葛誕於壽春，隨堂弟懌出城降。魏以為列侯。

#### 家屬

*祖 柔
*父 名不詳
*叔 琮
*堂弟 懌 
*弟 靜
*弟 儀

## 據

*《三國志·吳書·賀全呂周鐘離傳》
全靜

**全靜**者，吳吳郡錢唐人也。

救諸葛誕於壽春，隨堂弟懌出城降。曹魏以為列侯。

#### 家屬

*祖 柔
*父 名不詳
*叔 琮
*堂弟 懌 
*兄 禕
*兄 儀

## 據

*《三國志·吳書·賀全呂周鐘離傳》
呂岱

**吳番禺侯呂岱**字**定公**，漢廣陵海陵人也。

初為郡縣吏，避亂南渡。孫權統事，岱詣幕府，出守吳丞，又出餘姚長。後會稽賊為亂，權以岱為督軍校尉，與蔣欽等將兵討之，五縣平定，拜昭信中郎將。

建安二十年，督孫茂等十將從取長沙三郡。又四縣吏共入山陰城拒岱。岱攻圍，即降，三郡克定。權留岱鎮長沙。又吳碭、袁龍等首尾關羽，復為反亂。岱平之，斬龍，遷廬陵太守。

延康元年，代步騭為交州刺史。到州，討破諸賊。遷安南將軍、假節，封都鄉侯。後士徽反，岱率兵攻之，斬徽兄弟六人。徽大將甘醴、桓治等攻岱，岱奮擊大破之，進封番禺侯。又遣從事南宣國化，扶南、林邑、堂明諸王各遣使奉貢。權嘉其功，進拜鎮南將軍。

黃龍三年，武陵蠻夷蠢動，岱與太常潘浚共討定之。

嘉禾三年，帝令岱領潘璋士眾，屯陸口，後徙蒲圻。

四年，廬陵、會稽、南海賊等一時並起。帝復詔岱督劉纂、唐咨等分部討擊，皆降。帝復詔岱，語見此。

潘浚卒，岱代浚領荊州，與陸遜在武昌。頃之，廖式作亂。零陵、蒼梧、鬱林諸郡騷擾，岱自表輒行，星夜兼路。帝遣使追拜岱交州牧，及遣唐咨等駱驛相繼。攻討一年破之，斬式並其黨，郡縣悉平，復還武昌。

岱時已八十，然體素精勤，躬親王事。岱清身奉公，所在可述。初在交州，歷年不餉家，妻子飢乏。帝聞之歎息，以讓群臣曰：「呂岱出身萬里，為國勤事，家門內困，而孤不早知。股肱耳目，其責安在？」於是加賜錢米布絹，歲有常限。奮威將軍張承與岱書，語見此。及陸遜卒，諸葛恪代遜，權乃分武昌為兩部，岱督右部，自武昌上至蒲圻，遷上大將軍。

孫亮即位，拜大司馬。

太平元年，年九十六卒，子**凱**嗣，拜副軍校尉，監兵蒲圻。

## 評
*《三國志》評曰：呂岱清恪在公。

## 據
*《三國志·吳書·賀全呂周鐘離傳》
周魴

**周魴**字**子魚**，漢吳郡陽羨人也。

魴少好學，舉孝廉。錢唐彭式等蟻聚為寇，孫權以魴為錢唐相。旬月間，斬式首及其支黨，遷丹陽西部都尉。

黃武中，鄱陽彭綺作亂。乃以魴為鄱陽太守，與胡綜戮力攻討，遂生擒綺，送詣武昌，加昭義校尉。

孫權慾誘魏大司馬揚州牧曹休中計。魴乃遣親人送箋七條以誘休，語見此。

魴別密表權，語見此。

休果信魴，帥步騎十萬，輜重滿道，逕來入皖。魴亦合眾，隨陸遜橫截休，休幅裂瓦解，斬獲萬計。

事捷軍旋，權大會諸將歡宴，酒酣。謂魴曰："君下發載義，成孤大事，君之功名，當書之竹帛。"加裨將軍，賜關內侯。

賊帥董嗣劫豫章及臨川。吾粲、唐咨嘗以三千兵攻守，連月不能拔。魴遣間諜誘狙殺嗣，嗣弟降於陸遜，由是數郡無復憂惕。

魴在郡十三年卒，賞善罰惡，威恩並行。有一子處。

## 評
* 《三國志》評曰：山越好為叛亂，難安易動，是以孫權不遑外御，卑詞魏氏。凡此諸臣，皆克寧內難，綏靜邦域者也。呂岱清恪在公；周魴譎略多奇；鐘離牧蹈長者之規；全琮有當世之才，貴重於時，然不檢奸子，獲譏毀名雲。

* 孫權曰：君下發載義，成孤大事，君之功名，當書之竹帛。

## 據
* 《三國志·吳書·賀全呂周鐘離傳》
鍾離牧

**吳都鄉侯鍾離牧**，字**子幹**，漢會稽山陰人，漢魯相鍾離意七世孫也。吳赤烏五年，從郎中補太子輔義都尉，遷南海太守。還為丞相長史，轉司直，遷中書令。建安、鄱陽、新都三郡山民作亂，出牧為監軍使者，討平之。封**秦亭侯**，拜越騎校尉。

永安六年，以牧為平魏將軍，領武陵太守。魏遣郭純試武陵太守，誘致五谿諸夷攻吳。牧即率所領三千軍，斬惡民懷異心者魁帥百餘人及其支黨凡於余級，純等散，五谿平。遷公安督、揚武將軍，封**都鄉侯**，徙濡須督。復以前將軍假節，領武陵太守。卒官。家無餘財，士民思之。子**禕**嗣，代領兵。

牧少爰居永興，躬自墾田，種稻二十餘畝。臨熟，縣民有識認之。牧曰：「本以田荒，故墾之耳。」遂以稻與縣人。縣長聞之，召民系獄，欲繩以法，牧為之請。長曰：「君慕承宮，自行義事，僕為民主，當以法率下，何得寢公憲而從君邪？」牧曰：「此是郡界，緣君意顧，故來暫住。今以少稻而殺此民，何心復留？」遂出裝，還山陰，長自往止之，為釋系民。民慚懼，率妻子舂所取稻得六十斛米，送還牧，牧閉門不受。民輸置道旁，莫有取者。牧由此發名。

## 評

*陳壽曰：「山越好為叛亂，難安易動，是以孫權不遑外御，卑詞魏氏。凡此諸臣，皆克寧內難，綏靜邦域者也……鐘離牧蹈長者之規。」

## 據

*《三國志·吳書·賀全呂周鍾離傳》
周處

**周孝公處**字**子隱**，吳義興陽羨人也。父魴，吳鄱陽太守。

處少孤，未弱冠，膂力絕人，好馳騁田獵，不修細行，縱情肆慾，州曲患之。處自知為人所惡，乃慨然有改勵之志，謂父老曰：「今時和歲豐，何苦而不樂邪？」父老歎曰：「三害未除，何樂之有？」處曰：「何謂也？」答曰：「南山白額猛獸，長橋下蛟，并子為三矣。」處曰：「若此為患，吾能除之。」父老曰：「子若除之，則一郡之大慶，非徒去害而已。」處乃入山射殺猛獸，因投水搏蛟，蛟或沉或浮，行數十里，而處與之俱，經三日三夜，人謂死，皆相慶賀。處果殺蛟而反，聞鄉里相慶，始知人患己之甚，乃入吳尋二陸。時機不在，見雲，具以情告，曰：「欲自修而年已蹉跎，恐將無及。」雲曰：「古人貴朝聞夕改，君前塗尚可，且患志之不立，何憂名之不彰。」處遂勵志好學，有文思，志存義烈，言必忠信克己。期年，州府交辟。仕吳為東觀左丞，《三國志·吳志》曰為其令。

及吳亡，入洛，稍遷新平太守。轉廣漢太守。以母老罷歸。尋徵拜散騎常侍。遷御史中丞，凡所糾劾，不避寵戚。梁王肜違法，處深文按之。及氐人齊萬年反，朝臣惡處彊直，乃使隸夏侯駿西征，既而梁王肜為大將軍、都督關中諸軍事。處知肜必當陷己，乃悲慨即路，志不生還。時賊屯梁山，有眾七萬，而駿逼處以五千兵擊之，肜復促令速進，而絕其後繼。處遂力戰而沒。諡曰孝。

有三子：玘、靖、札。靖早卒，玘、札並知名。

## 據
*《晉書·周處傳》
江原道

**江原道**（韓國語︰강원도），簡曰**江原**，朝鮮之道也，現為南北兩造分治。

## 政區
### 南韓領
#### 市
*春川市（춘천시）
*原州市（원주시） 
*江陵市（강릉시） 
*東海市（동해시） 
*太白市（태백시）
*束草市（속초시） 
*三陟市（삼척시） 
#### 郡
*洪川郡（홍천군） 
*橫城郡（횡성군） 
*寧越郡（영월군） 
*平昌郡（평창군） 
*旌善郡（정선군） 
*鐵原郡（철원군） 
*華川郡（화천군） 
*楊口郡（양구군） 
*麟蹄郡（인제군）
*高城郡（고성군） 
*襄陽郡（양양군）

### 北韓領
#### 市
*文川市（문천시） 
*元山市（원산시）
#### 郡
*高山郡（고산군） 
*高城郡（고성군） 
*金剛郡（금강군） 
*金化郡（김화군） 
*法洞郡（법동군） 
*洗浦郡（세포군） 
*昌道郡（창도군） 
*川內郡（천내군） 
*鐵原郡（철원군） 
*通川郡（통천군） 
*板橋郡（판교군） 
*平康郡（평강군） 
*淮陽郡（회양군） 
*安邊郡（안변군） 
*伊川郡（이천군）

## 外連
*大韓民國江原道政府
京畿道

**京畿道**，簡曰**京畿**，亦曰**首都圈**，大韓民國之道也，位其西北，處漢江口。鄰首爾特別市、仁川廣域市、忠清北道、忠清南道、江原特別自治道。
## 政區
### 市
* 水原市
* 城南市
* 議政府市
* 安養市
* 富川市
* 光明市
* 平澤市
* 東豆川市
* 安山市
* 高陽市
* 果川市
* 九里市
* 南楊州市
* 烏山市
* 始興市
* 軍浦市
* 義王市
* 河南市
* 龍仁市
* 坡州市
* 利川市
* 安城市
* 金浦市
* 華城市
* 廣州市
* 楊州市
* 抱川市
* 驪州市

### 郡
* 漣川郡
* 加平郡
* 陽平郡

## 人
* 寶兒
## 它典
* 京畿道廳官址
永徽

**永徽**為唐高宗之首年號，始於公元六五〇年，止於六五五年，凡六年。

## 大事
* 永徽二年，伊斯蘭教傳入，大食使者抵唐。
* 永徽三年，孫思邈所著《備急千金要方》成書。
* 永徽三年，西安大雁塔始建。
* 永徽三年，契苾何力率唐師與回紇兵西進，敗賀魯所屬的處月部。
* 永徽四年，滕王閣始建。

## 生
*永徽二年，詩人劉希夷
* 永徽二年，大將軍李思訓

## 卒

## 紀年

:
諸葛恪

**吳陽都侯諸葛恪**字**元遜**，後漢琅邪陽都人，吳大将軍瑾長子，蜀丞相亮侄也。

### 早年

恪弱冠拜騎都尉，與顧譚、張休等侍太子孫登講論道藝，並為賓友。從中庶子轉為左輔都尉。太祖甚異恪之才捷，令守節度。節度非其好也。

上又拜恪撫越將軍，領丹陽太守，以制山賊，恪時年三十二。恪到時，縱兵盡割熟麥，於是山民饑窮，漸出降首。上嘉其功，遣尚書僕射薛綜擕詔勞軍。拜恪威北將軍，封都鄉侯。恪欲圖壽春，帝以為不可。

### 多立功勛

赤烏中，曹魏司馬師謀欲攻恪。帝方發兵應之，望氣者以為不利，於是徒恪屯於柴桑。恪與丞相陸遜書，語見此。會遜卒，恪遷大將軍，假節，駐武昌，代遜領荊州事。

後帝征恪以大將軍領太子太傅。帝疾困，召恪、孫弘及太常滕胤、將軍呂據、侍中孫峻，囑以後事。翌日，權薨。弘素與恪不平，欲矯詔除恪。峻以告恪，恪請弘咨事，於坐中誅之，乃發喪制服。又與弟公安督諸葛融書，語見此。

恪更拜太傅。於是罷視聽，息校官，原逋責，除關稅，事崇恩澤，眾莫不悅。恪每出入，百姓延頸思見其狀。

恪以建興元年十月會眾於東興作大堤，左右結山築兩城，各留千人，使全端、留略守之。魏命胡遵、諸葛誕等率眾七萬，欲攻圍兩塢。恪興軍四萬，晨夜赴救。恪遣留贊、呂據、唐咨、丁奉為前部。突襲大勝之，敵死者數萬，又獲車乘牛馬驢騾各數千，資器山積，振旅而歸。封恪陽都侯，加荊揚州牧，督中外諸軍事，賜金一百斤，馬二百匹，贈布各萬匹。

### 輕敵致敗

恪遂有輕敵之心，以十二月戰克，明年春，復欲出軍。諸大臣同辭諫恪，恪不聽。恪乃著論諭眾意，文在此。丹楊太守聶友素與恪善，以書諫恪。恪答友曰："足下雖有自然之理，然未見大數。熟省此論，可以開悟矣。"於是違眾出軍，大發州郡二十萬眾，百姓騷動，始失人心。

恪圍新城，攻守連月，城不拔。士卒疲勞，因暑飲水，洩下、流腫，病者大半，死傷塗地。恪失計，而恥城不下，忿形於色。將軍朱異有所是非，恪怒，立奪其兵。魏進兵，恪引軍而去。士卒傷病，流曳道路，而恪宴然自若。由此眾庶失望，而怨黷興矣。

### 元遜之死

孫峻因民之多怨，眾之所嫌，構恪欲為變，與孫亮謀，置酒請恪。恪將見之夜，通夕不寐。明將盥漱，聞水腥臭，侍者授衣，衣服亦臭。嚴畢趨出，犬銜其衣，恪令從者逐犬，遂升車。

及將見，駐車宮門，峻已伏兵於帷中，自出見恪曰：“使君若尊體不安，自可須後，峻當具白主上”。恪答曰：“當自力入。”散騎常侍張約、朱恩等密書與恪曰：“今日張設非常，疑有他故。”恪省書而去。

未出路門，逢太常滕胤，恪曰："卒腹痛，不任人。"胤不知峻陰計，謂恪曰：“君自行旋未見，今上酒請君，君已至門，宜當力進。”恪躊躇而還，劍履上殿。謝亮，還坐。設酒，恪疑未飲，峻因曰：“使君病未善平，當有常服藥酒，自可取之。”恪意乃安。酒數行，亮還內，峻起如廁，解長衣，著短服，出曰：“有詔收諸葛恪!”恪驚起，拔劍未得，而峻劍已下。武衛之士皆趨上殿，峻云：“所取者恪也，今已死。”悉令復刃，乃除地更飲。

### 後事

峻遣人追殺恪子竦及建。

恪外甥都鄉侯張震及常侍朱恩等，皆夷三族。臨淮臧均表乞收葬恪，語見此。於是亮、峻聽恪故吏斂葬，遂求之於石子岡。

### 家屬

*諸葛珪，恪祖父。
*諸葛瑾，恪父。
*諸葛喬，恪弟。
*諸葛融，恪弟。
*諸葛綽，恪長子。
*諸葛竦，恪中子。
*諸葛建，恪幼子。

## 逸事

*恪父瑾面長似驢。孫權大會群臣，使人牽一驢入，題曰諸葛子瑜。恪績其下曰："之驢。"舉座歡笑，乃以驢賜恪。他日復見，權問恪曰："卿父與叔父孰賢?"對曰："臣父為優。"權問其故。對曰："臣父知所事，叔父不知，以是為優。"權又大噱。命恪行酒，至張昭前，昭先有酒色，不肯飲。曰："此非養老之禮也。"權曰："卿其能令張公辭屈，乃當飲之耳。"恪難昭曰："昔師尚父九十，秉旄仗鉞，猶未告老也。今軍旅之事，將軍在後，酒食之事，將軍在先，何謂不養老也?"昭卒無辭，遂為盡爵。後蜀好，群臣並會，權謂使曰："此諸葛恪雅使至騎乘，還告丞相，為致好馬。"恪因下謝，權曰："馬未至面謝何也?"恪對曰："夫蜀者陛下之外廄，今有恩詔，馬必至也，安敢不謝?"

*初，恪將征淮南，有孝子著縗衣入其閣中，從者白之，令外詰問，孝子曰："不自覺入。"時中外守備，亦悉不見，眾皆異之。出行之後，所坐廳事屋棟中折。自新城出住東興，有白虹見其船，還拜蔣陵，白虹復繞其車。

*先是，童謠曰："諸葛恪，蘆葦單衣蔑鉤落，於何相求成子閣。"成子閣者，反語石子岡也。建業面有長陵，名曰石子岡，葬者依焉。鉤落者，校飾革帶，世謂之鉤絡帶。恪果以葦席裹其身而篾束其腰，投之於此岡。

## 評

*《三國志》評曰：諸葛恪才氣干略，邦人所稱，然驕且吝，周公無觀，況在於恪？矜己陵人，能無敗乎！若躬行所與陸遜及弟融之書，則悔吝不至，何尤禍之有哉？滕胤厲修士操，遵蹈規矩，而孫峻之時猶保其貴，必危之理也。峻、綝兇豎盈溢，固無足論者。濮陽興身居宰輔，慮不經國，協張布之邪，納萬彧之說，誅夷其宣矣。

*諸葛瑾歎曰：恪不大興吾家，將大赤吾族也。

## 據
*《三國志·吳書·諸葛滕二孫濮陽傳》
大韓民國總統

大韓民國元首號**大韓民國總統** ，選賢而得也，總統五年屆滿，然不得續任。

## 大韓民國總統一覽

## 兼查
* 靑瓦臺

## 引據

* 大韓民國靑瓦臺
東沙

**東沙**，中華民國高雄市之島也，亦曰**東沙群島**，位其市西南之南海中。歐美曰**普拉塔斯島**。
全儀

**全儀**者，吳吳郡錢唐人也。

救諸葛誕於壽春，隨族弟懌出城降。魏以為列侯。

#### 家屬

*祖 柔
*父 名不詳
*叔 琮
*堂弟 懌 
*兄 禕
*弟 靜

## 據

*《三國志·吳書·賀全呂周鐘離傳》